ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ԿՈՌՈՒՊՑԻԱՅԻ ԿԱՆԽԱՐԳԵԼՄԱՆ ԵՎ ԿՈՌՈՒՊՑԻԱՅԻ ԿԱՆԽԱՐԳԵԼՄԱՆ ՀԱՐՑԵՐՈՎ ՄԱՐՄՆԻ ՄԱՍԻՆ**

**ԳԼՈՒԽ 1**

**ԸՆԴՀԱՆՈՒՐ ԴՐՈՒՅԹՆԵՐ**

**Հոդված 1. Սույն օրենքի կարգավորման առարկան**

1. Սույն օրենքը կարգավորում է կոռուպցիայի կանխարգելման, շահերի բախման, հայտարարագրման, էթիկայի կանոնների, անհամատեղելիության պահանջների, բարձրաստիճան պաշտոնատար անձի և հանրային ծառայողինկատմամբ կիրառվող այլ սահմանափակումների, նվերներ ընդունելու արգելքի, Կոռուպցիայի կանխարգելման հարցերով մարմնի իրավական կարգավիճակի և գործառույթների, վարույթների հարուցման և իրականացման, սույն օրենքի պահանջների խախտման համար պատասխանատվության հետ կապված հարաբերությունները:

**Հոդված 2. Սույն օրենքի նպատակը**

1. Սույն օրենքի նպատակն է Հայաստանի Հանրապետությունում հակակոռուպցիոն ինստիտուցիոնալ կանխարգելիչ համակարգի սահմանումը, հանրային ծառայողների կարգապահության և բարեվարքության ամրապնդումը, հանրային կառավարման արդյունավետ, թափանցիկ և հաշվետու համակարգի ձևավորումը, շահերի բախման իրավիճակների կանխարգելման և կառավարման, հայտարարագրման համակարգի գործուն կառուցակարգերի ամրագրումը, բարձրաստիճան պաշտոնատար անձի և հանրային ծառայողի անհամատեղելիության պահանջների և վերջիններիս նկատմամբ կիրառվող այլ սահմանափակումների սահմանումը:

**Հոդված 3. Կոռուպցիայի կանխարգելման մասին օրենսդրությունը**

1. Կոռուպցիայի կանխարգելման հետ կապված հարաբերությունները կարգավորվում են Հայաստանի Հանրապետության Սահմանադրությամբ, Հայաստանի Հանրապետության միջազգային պայմանագրերով, սույն օրենքով, «Հանրային ծառայության մասին» Հայաստանի Հանրապետության օրենքով և այլ իրավական ակտերով:

**Հոդված 4. Կոռուպցիայի կանխարգելումը**

**1. Սույն օրենքի իմաստով կոռուպցիայի կանխարգելումը կոռուպցիայի հակազդման արդյունավետ, համակարգված քաղաքականության իրականացմանն ուղղված միջոցների գործադրումն է, այդ թվում՝ կոռուպցիային նպաստող պատճառների և պայմանների բացահայտմանն ու վերացմանն ուղղված միջոցներ ձեռնարկելը, կոռուպցիոն իրավախախտումների կանխարգելումը, կոռուպցիայի կանխարգելման վերաբերյալ գիտելիքների ընդլայնումը և տարածումը, իրավական ակտերի մշակումը, ինչպես նաև ներպետական օրենսդրությամբ և միջազգային պայմանագրերով նախատեսված կոռուպցիայի կանխարգելմանն ուղղված այլ միջոցներ ձեռնարկելը:**

**2. Սույն օրենքի իմաստով կոռուպցիայի կանխարգելման հարցերով իրավասու մարմինը** Կոռուպցիայի կանխարգելման հարցերով հանձնաժողովն է (այսուհետ` Հանձնաժողով):

**ԳԼՈՒԽ 2**

**ՀԱՆՁՆԱԺՈՂՈՎԻ ԻՐԱՎԱԿԱՆ ԿԱՐԳԱՎԻՃԱԿԸ ԵՎ ԿԱԶՄԱՎՈՐՄԱՆ ԿԱՐԳԸ**

**Հոդված 5. Հանձնաժողովի կարգավիճակը և գործունեության սկզբունքները**

1. Հանձնաժողովն ինքնավարության, կոլեգիալության, ֆինանսական ինքնուրույնության, հանրային հաշվետվողականության և թափանցիկության, համագործակցության և քաղաքական չեզոքության սկզբունքների հիման վրա գործող պետական մարմին է, որն իրականացնում է օրենքով իր իրավասությանը վերապահված լիազորություններ:

2. Հանձնաժողովն օրենքով իրեն վերապահված լիազորություններն իրականացնելիս անկախ է:

**Հոդված 6. Հանձնաժողովի** **ինքնավարությունը**

1. Հանձնաժողովն իր կառուցվածքին, աշխատանքների կազմակերպման կարգին վերաբերող որոշումներն ընդունելիս ինքնավար է, եթե այլ բան սահմանված չէ օրենքով:

**Հոդված 7. Հանձնաժողովի** **կոլեգիալությունը**

1. Հանձնաժողովն իր գործունեությունն իրականացնում և որոշումներն ու եզրակացություններն ընդունում է կոլեգիալ:

 **Հոդված 8. Հանձնաժողովի** **ֆինանսական ինքնուրույնությունը**

1. Հանձնաժողովը ֆինանսավորվում է պետական բյուջեի, ինչպես նաև օրենքով չարգելված այլ միջոցների հաշվին:

2. Հանձնաժողովը «Հայաստանի Հանրապետության բյուջետային համակարգի մասին» Հայաստանի Հանրապետության օրենքով սահմանված կարգով յուրաքանչյուր տարի կազմում և Հայաստանի Հանրապետության ֆինանսների նախարարություն է ներկայացնում առաջիկա տարվա իր բյուջետային ֆինանսավորման հայտը (Հանձնաժողովի ծախսերի նախահաշվի նախագիծը):

3. Հանձնաժողովի բյուջետային ֆինանսավորման հայտի ցուցանիշների համաձայնեցումը և պետական բյուջեի նախագծում դրանց ներառումն իրականացվում է «Հայաստանի Հանրապետության բյուջետային համակարգի մասին» Հայաստանի Հանրապետության օրենքով սահմանված կարգով:

4. Հայաստանի Հանրապետության կառավարություն ներկայացված Հանձնաժողովի բյուջետային ֆինանսավորման հայտի օրինակն առաջիկա տարվա պետական բյուջեի նախագծի հետ ներկայացվում է Հայաստանի Հանրապետության Ազգային ժողով:

5. Պետական բյուջեի ծախսային մասում Հանձնաժողովի ծախսերը ներկայացվում են առանձին տողով:

**Հոդված 9. Հանձնաժողովի** **գործունեության հանրային հաշվետվողականությունը և թափանցիկությունը**

1. Հանձնաժողովը յուրաքանչյուր կիսամյակի ավարտից հետո` տասնօրյա ժամկետում, Հանձնաժողովի հաշվետու ժամանակահատվածի գործունեության վերաբերյալ հաղորդումը տեղադրում է Հանձնաժողովի կայքէջում և հրապարակում զանգվածային լրատվության միջոցներով:

2. Հանձնաժողովն իր կայքէջում հրապարակում է իր կողմից հարուցված վարույթների, դրանց արդյունքում կայացվող որոշումների և այդ որոշումների կատարման ընթացքի վերաբերյալ տեղեկություններ:

3. Սույն հոդվածի 1-ին և 2-րդ մասերով նախատեսված տեղեկատվության ցանկը և հրապարակման կարգը հաստատում է Հանձնաժողովը:

4. Հանձնաժողովի գործունեության թափանցիկության ապահովման նպատակով Հանձնաժողովին կից գործում է Հասարակական խորհուրդ` խորհրդակցական մարմնի կարգավիճակով, որն իրականացնում է ներքին հասարակական դիտարկում: Հասարակական խորհրդի անդամների ներգրավման և գործունեության կարգը հաստատում է Հանձնաժողովը:

5. Հանձնաժողովի նախագահը պարտավոր է յուրաքանչյուր տարի հաշվետվություն ներկայացնել Հասարակական խորհրդին՝ պատասխանելով խորհրդի անդամների հարցերին:

6. Հանձնաժողովում խախտումները և լիազորությունների չարաշահումը կանխելու, ռիսկերի կառավարման, հսկողության և այլ նպատակներով Հանձնաժողովի նախագահի ենթակայությամբ գործում է ներքին աուդիտի համակարգ:

**Հոդված 10. Համագործակցությունը**

1. Հանձնաժողովն իր լիազորությունների շրջանակում համագործակցում է պետական մարմինների, տեղական ինքնակառավարման մարմինների, միջազգային և այլ կազմակերպությունների, ինչպես նաև քաղաքացիական հասարակության ներկայացուցիչների հետ:

2. Պետական մարմիններն իրենց իրավասությունների շրջանակներում օժանդակում են Հանձնաժողովի գործառույթների իրականացմանը:

3. Հանձնաժողովը համագործակցում է Հայաստանի Հանրապետության դատախազության հետ`

1) հանցանքի կատարման մասին վկայող հիմնավոր կասկածների առկայության դեպքում հաղորդում ներկայացնելով.

2) անհրաժեշտ փաստաթղթեր և տեղեկություններ տրամադրելով:

**Հոդված 11. Քաղաքական չեզոքությունը**

1. Հանձնաժողովն ապաքաղաքականացված մարմին է:

 2. Հանձնաժողովն իր գործունեության անկողմնակալությունը երաշխավորելու նպատակով քաղաքական հարցերում պահպանում է չեզոքություն:

**Հոդված 12. Հանձնաժողովի** **կազմը և կազմավորման կարգը**

1. Հանձնաժողովը կազմված է հինգ անդամներից` Հանձնաժողովի նախագահից, տեղակալից և երեք անդամներից:

2. Հանձնաժողովի անդամները նշանակվում են Ազգային ժողովի կողմից` Ազգային ժողովի կանոնակարգ Հայաստանի Հանրապետության սահմանադրական օրենքով սահմանված կարգով:

3. Հանձնաժողովի անդամ կարող է նշանակվել 30 տարին լրացած, բարձրագույն կրթություն ունեցող, հայերենին տիրապետող, բարոյական բարձր հատկանիշներով օժտված, հասարակության կողմից ճանաչված Հայաստանի Հանրապետության քաղաքացին, ով ունի առնվազն 5 տարվա աշխատանքային ստաժ, որից ոչ պակաս, քան 3-ը հակակոռուպցիոն կամ բարեվարքության ոլորտի։

4. Հանձնաժողովն իր կազմից ընտրում է Հանձնաժողովի նախագահ և նախագահի տեղակալ՝ անդամների ընդհանուր թվի ձայների մեծամասնությամբ։

5. Նույն անձը չի կարող ավելի քան երկու անգամ անընդմեջ նշանակվել Հանձնաժողովի անդամ, ներառյալ՝ Հանձնաժողովի նախագահ:

6. Հանձնաժողովի անդամ չի կարող նշանակվել այն անձը, ով՝

1) դատական կարգով ճանաչվել է անգործունակ կամ սահմանափակ գործունակ.

2) դատարանի` օրինական ուժի մեջ մտած դատավճռով դատապարտվել է կոռուպցիոն բնույթի հանցագործության համար՝ անկախ դատվածությունը մարված կամ հանված լինելու հանգամանքից, կամ դատարանի` օրինական ուժի մեջ մտած դատավճռով դատապարտվել է ազատազրկման.

3) ունի Հանձնաժողովի անդամի պաշտոնում նշանակմանը խոչընդոտող, Հայաստանի Հանրապետության կառավարության սահմանած ցանկով նախատեսված ֆիզիկական արատ կամ հիվանդություն.

**Հոդված 13. Հանձնաժողովի** **անդամի նկատմամբ կիրառվող սահմանափակումները**

1. Հանձնաժողովի անդամը չի կարող զբաղեցնել իր կարգավիճակով չպայմանավորված պաշտոն պետական կամ տեղական ինքնակառավարման մարմիններում, որևէ պաշտոն` առևտրային կազմակերպություններում, զբաղվել ձեռնարկատիրական գործունեությամբ, կատարել վճարովի այլ աշխատանք, բացի գիտական, կրթական և ստեղծագործական աշխատանքից:

2. Հանձնաժողովի անդամը չի կարող լինել որևէ կուսակցության անդամ կամ այլ կերպ զբաղվել քաղաքական գործունեությամբ:

3. Հանձնաժողովի անդամի վրա տարածվում են սույն օրենքով հանրային ծառայողի և բարձրաստիճան պաշտոնատար անձի նկատմամբ կիրառվող այլ սահմանափակումները:

 **Հոդված 14. Հանձնաժողովի անդամի վարձատրությունը**

 1. Հանձնաժողովի անդամը սույն օրենքից բխող գործառույթների իրականացման համար ստանում է վարձատրություն։

 2. Հանձնաժողովի անդամների վարձատրությունն իրականացվում է «Պետական պաշտոններ զբաղեցնող անձանց վարձատրության մասին» Հայաստանի Հանրապետության օրենքին համապատասխան:

 **Հոդված 15. Հանձնաժողովի անդամի անկախությունը և անձեռնմխելիությունը**

1. Հանձնաժողովի անդամն իր լիազորություններն իրականացնելիս չի ենթարկվում պետական կամ տեղական ինքնակառավարման որևէ մարմնի կամ պաշտոնատար անձի և անկախ է իրեն նշանակած մարմնից։

2. Հանձնաժողովի անդամը չի կարող պատասխանատվության ենթարկվել իր լիազորությունների իրականացման կապակցությամբ, բացառությամբ այն դեպքերի, երբ նրա արարքում առկա են կարգապահական խախտման, վարչական կամ քրեական իրավախախտման հատկանիշներ:

3. Հանձնաժողովի անդամի նկատմամբ քրեական հետապնդում կարող է հարուցվել միայն Հանձնաժողովի համաձայնությամբ՝ անդամների ընդհանուր թվի ձայների մեծամասնությամբ: Հանձնաժողովի անդամն առանց Հանձնաժողովի համաձայնության չի կարող զրկվել ազատությունից, բացառությամբ այն դեպքերի, երբ նա բռնվել է հանցանք կատարելու պահին կամ անմիջապես դրանից հետո: Հանձնաժողովի անդամին ազատությունից զրկելու մասին անհապաղ տեղեկացվում է Հանձնաժողովի նախագահը:

4. Հանձնաժողովի անդամը պարտավոր չէ բացատրություններ տալ Հանձնաժողովի վարույթում գտնվող հարցերի կամ փաստաթղթերի էության վերաբերյալ կամ դրանք տրամադրել ծանոթացման այլ կերպ, քան օրենքով նախատեսված դեպքերում և կարգով:

**Հոդված 16. Հանձնաժողովի անդամի լիազորությունների դադարումը և դադարեցումը**

 1. Հանձնաժողովի անդամի լիազորությունների ժամկետը լրանում է նրա նշանակման օրվան հաջորդող վեցերորդ տարվա նույն օրը:

2. Հանձնաժողովի անդամի լիազորությունները վաղաժամկետ դադարում են`

1) եթե նա դատարանի օրինական ուժի մեջ մտած վճռով ճանաչվել է անգործունակ, սահմանափակ գործունակ, անհայտ բացակայող կամ մահացած.

2) եթե դադարել է նրա` Հայաստանի Հանրապետության քաղաքացիությունը.

3) եթե նա դատապարտվել է դատարանի` օրինական ուժի մեջ մտած դատավճռով` դիտավորյալ հանցագործության համար, կամ դատարանի` օրինական ուժի մեջ մտած դատավճռով ազատազրկման է դատապարտվել անզգուշությամբ կատարված հանցագործության համար:

3. Հանձնաժողովի անդամի լիազորությունները վաղաժամկետ դադարեցվում են,

1) եթե նա պաշտոնավարման ընթացքում ձեռք է բերել Հանձնաժողովի անդամի լիազորությունների իրականացմանը խոչընդոտող ֆիզիկական արատ կամ հիվանդություն.

2) եթե նա երկարատև անաշխատունակության կամ այլ հարգելի պատճառների հետևանքով մեկ տարվա ընթացքում բացակայել է Հանձնաժողովի նիստերի առնվազն կեսից.

3) մեկ տարվա ընթացքում ավելի քան երկու անգամ անհարգելի բացակայել է հանձնաժողովի նիստերից.

4) խախտել է սույն օրենքի 13-րդ հոդվածի պահանջները։

Հանձնաժողովի անդամի լիազորությունները վաղաժամկետ դադարեցվում են Ազգային ժողովի կանոնակարգ Հայաստանի Հանրապետության սահմանադրական օրենքով սահմանված կարգով:

4. Հանձնաժողովի անդամի լիազորությունների վաղաժամկետ դադարման կամ դադարեցման դեպքում Ազգային ժողովը օրենքով սահմանված կարգով նշանակում է Հանձնաժողովի նոր անդամ:

5. Հանձնաժողովի անդամը կարող է հրաժարական տալ` Ազգային ժողովի կանոնակարգ Հայաստանի Հանրապետության սահմանադրական օրենքով սահմանված կարգով:

**Հոդված 17. Հանձնաժողովի աշխատակազմը**

1. Հանձնաժողովն իր գործունեությունն իրականացնում է աշխատակազմի միջոցով:

2. Աշխատակազմի կառուցվածքը, կանոնադրությունը, աշխատողների առավելագույն թիվը և հաստիքացուցակը հաստատում է Հանձնաժողովը:

3. Աշխատակազմի աշխատողների վարձատրության, այդ թվում` հիմնական և լրացուցիչ աշխատավարձերի հաշվարկների և չափերի, աշխատավարձի բնականոն աճի հետ կապված հարաբերությունները կարգավորվում են «Պետական պաշտոններ զբաղեցնող անձանց վարձատրության մասին» Հայաստանի Հանրապետության օրենքով:

**Հոդված 18. Պետական ծառայությունը Հանձնաժողովի աշխատակազմում**

1. Հանձնաժողովի աշխատակազմում մասնագիտական գործունեությունը, բացառությամբ տեխնիկական սպասարկման գործառույթների հետ կապված աշխատանքային գործունեության, քաղաքացիական ծառայություն է, իսկ աշխատակազմում համապատասխան հաստիքներ զբաղեցնող աշխատողները քաղաքացիական ծառայողներ են։

2. Հանձնաժողովի աշխատակազմում ծառայության հետ կապված հարաբերությունները կարգավորվում են «Քաղաքացիական ծառայության մասին» Հայաստանի Հանրապետության օրենքով:

**ԳԼՈՒԽ 3**

**ՀԱՆՁՆԱԺՈՂՈՎԻ ԱՇԽԱՏԱՆՔՆԵՐԻ ԿԱԶՄԱԿԵՐՊՄԱՆ ԿԱՐԳԸ**

**Հոդված 19. Հանձնաժողովի աշխատանքների կազմակերպման կարգը**

1. Հանձնաժողովն իր աշխատանքներն իրականացնում է նիստերի միջոցով:

2. Հանձնաժողովի նիստն իրավազոր է, եթե դրան մասնակցում են անդամներից առնվազն երեքը:

3. Հանձնաժողովի նիստերն արձանագրվում են: Արձանագրության մեջ նշվում են համառոտ տեղեկություններ նիստի անցկացման վայրի, ժամանակի, մասնակիցների, օրակարգի, ելույթների և քվեարկության արդյունքների վերաբերյալ:

4. Հանձնաժողովի նիստերը գումարվում են ըստ անհրաժեշտության, բայց ոչ պակաս, քան ամիսը մեկ անգամ:

5. Հանձնաժողովն իր սահմանած կարգին համապատասխան հայտարարում է նիստերի անցկացման տեղը և ժամանակը, քննարկման ենթակա հարցերը, կարող է հրավիրել շահագրգիռ անձանց՝ նիստերին մասնակցելու նպատակով:

6. Հանձնաժողովը կոնկրետ իրավիճակում օրենքի պահանջների խախտման առկայության վերաբերյալ մասնագիտական խորհրդատվություն կամ եզրակացություն, շահերի բախման, էթիկայի կանոնների, գործունեության անհամատեղելիության և այլ սահմանափակումների վերաբերյալ եզրակացություն (պարզաբանում) է տալիս, իսկ իր իրավասությանն առնչվող այլ հարցերով որոշումներ է ընդունում անդամների ընդհանուր թվի ձայների մեծամասնությամբ:

7. Քվեարկությունից ձեռնպահ մնալը կամ ձայնի փոխանցումը մեկ այլ անդամի չի թույլատրվում:

8. Հանձնաժողովի որոշումներն ուժի մեջ են մտնում Վարչարարության հիմունքների և վարչական վարույթի մասին ՀՀ օրենքով սահմանված կարգով:

9. Հանձնաժողովի որոշումները կարող են բողոքարկվել դատական կարգով` որոշման կայացման պահից մեկամսյա ժամկետում, ինչպես նաև Վարչարարության հիմունքների և վարչական վարույթի մասին ՀՀ օրենքով սահմանված կարգով:

10. Հանձնաժողովը եզրակացությունները ենթակա չեն բողոքարկման:

11. Հանձնաժողովը իր նիստերի արձանագրությունները, որոշումները և եզրակացությունները եռօրյա ժամկետում հրապարակում է Հանձնաժողովի կայքէջում:

 **Հոդված 20. Հանձնաժողովի** **նախագահի լիազորությունները**

1. Հանձնաժողովի նախագահը`

1) ներկայացնում է Հանձնաժողովը Հայաստանի Հանրապետությունում, այլ պետություններում և միջազգային կազմակերպություններում (կառույցներում).

2) կազմակերպում է Հանձնաժողովի աշխատանքները.

3) խորհրդակցական ձայնի իրավունքով կարող է մասնակցել Հայաստանի Հանրապետության կառավարության նիստերին.

4) օրենքով սահմանված կարգով ապահովում է Հանձնաժողովի կայքէջում և զանգվածային լրատվության միջոցներով հաղորդումների հրապարակումը.

5) հրավիրում և նախագահում է Հանձնաժողովի նիստերը, հաստատում նիստերի օրակարգը, ստորագրում Հանձնաժողովի որոշումները, եզրակացությունները և նիստերի արձանագրությունները.

6) հանդես է գալիս Հանձնաժողովի անունից, տալիս է Հանձնաժողովի անունից հանդես գալու լիազորագրեր.

7) արձակում է հրամաններ.

8) իրականացնում է օրենքով նախատեսված այլ լիազորություններ:

2. Հանձնաժողովի շարունակական գործունեությունն ապահովելու նպատակով Հանձնաժողովի նախագահի բացակայության կամ պաշտոնեական պարտականությունները կատարելու անհնարինության դեպքում նրան փոխարինում է Հանձնաժողովի նախագահի տեղակալը, իսկ վերջինիս բացակայության կամ պաշտոնեական պարտականությունները կատարելու անհնարինության դեպքում` Հանձնաժողովի՝ տարիքով ավագ անդամը:

 **Հոդված 21. Հանձնաժողովի** **նախագահի տեղակալի լիազորությունները**

1. Հանձնաժողովի նախագահի տեղակալը՝
2. փոխարինում է Հանձնաժողովի նախագահին վերջինիս բացակայության կամ պաշտոնեական պարտականությունները կատարելու անհնարինության դեպքում.

 2) մասնակցում է Հանձնաժողովի նիստերին.

 3) ներկայացնում է առաջարկություն Հանձնաժողովի նիստերի օրակարգում ներառվելիք հարցերի վերաբերյալ.

 4) համակարգում է իրեն հանձնարարված ոլորտներում աշխատանքների կատարման գործընթացը.

5) իրեն վերապահված լիազորությունների սահմաններում հանդես է գալիս Հանձնաժողովի անունից.

 6) իրականացնում է օրենքով նախատեսված այլ լիազորություններ:

 **Հոդված 22. Հանձնաժողովի անդամը**

 1. Հանձնաժողովի անդամը՝

 1) մասնակցում է Հանձնաժողովի նիստերին.

 2) ներկայացնում է առաջարկություն Հանձնաժողովի նիստերի օրակարգում ներառվելիք հարցերի վերաբերյալ.

3) համակարգում է իրեն հանձնարարված ոլորտներում աշխատանքների կատարման գործընթացը.

4) իրեն վերապահված լիազորությունների սահմաններում հանդես է գալիս Հանձնաժողովի անունից.

 5) իրականացնում է օրենքով նախատեսված այլ լիազորություններ:

**ԳԼՈՒԽ 4**

**ՀԱՆՁՆԱԺՈՂՈՎԻ ԳՈՐԾԱՌՈՒՅԹՆԵՐԸ ԵՎ ԼԻԱԶՈՐՈՒԹՅՈՒՆՆԵՐԸ**

**Հոդված 23. Հանձնաժողովի գործառույթները և լիազորությունները**

 1. Հանձնաժողովի գործառույթներն են`

1) կոռուպցիայի կանխարգելման ոլորտում իրավական ակտերի նախագծերի, ռազմավարությունների և ոլորտային ծրագրերի մշակումը.

2) հանրային ծառայողների և բարձրաստիճան պաշտոնատար անձանց էթիկայի, շահերի բախման, անհամատեղելիության պահանջների, բարձրաստիճան պաշտոնատար անձի և հանրային ծառայողինկատմամբ կիրառվող այլ սահմանափակումների, ակտիվների ու շահերի հայտարարագրման համակարգերի ստեղծմանն ու զարգացմանն ուղղված միջոցառումների իրականացումը.

3) իր իրավասության շրջանակում կոռուպցիայի կանխարգելման ոլորտում կրթական ծրագրերի մշակումը և իրականացումը՝ իրավասու մարմինների հետ համագործակցության միջոցով.

4) իր իրավասության շրջանակում կոռուպցիայի կանխարգելման ոլորտում հանրային իրազեկվածության բարձրացմանն ուղղված միջոցառումների իրականացումը.

5) իր իրավասության շրջանակում «Հանրային ծառայության մասին» Հայաստանի Հանրապետության օրենքի 2-րդ հոդվածի 1-ին մասով նախատեսված մարմիններում ստեղծված հանրային ծառայողի էթիկայի հանձնաժողովների գործունեության համակարգումը, այդ թվում՝ հանրային ծառայողի վարքագծի տիպային կանոնագրքի ընդունումը և դրա հիման վրա վարքագծի ոլորտային կանոնագրքերի ընդունման և կիրարկման գործընթացի համակարգումը.

6) բարձրաստիճան պաշտոնատար անձանց (բացառությամբ պատգամավորների, սահմանադրական դատարանի անդամների և դատավորների) և դատախազների շահերի բախման և էթիկայի կանոնների, բարձրաստիճան պաշտոնատար անձանց և դատախազների գործունեության անհամատեղելիության և այլ սահմանափակումների խախտման դեպքերի բացահայտումը և դրանց վերացմանն ու կանխարգելմանն ուղղված առաջարկությունների ներկայացումն իրավասու մարմիններին.

7) համապատասխան մարմնի հանրային ծառայողի էթիկայի հանձնաժողովի, հանրային ծառայողի կամ բարձրաստիճան պաշտոնատար անձի (որի նկատմամբ համապատասխան մարմնի հանրային ծառայողի էթիկայի հանձնաժողովի կողմից կայացվել է շահերի բախման կամ էթիկայի կանոնների, գործունեության սահմանափակումների և անհամատեղելիության դեպքերի խախտման վերաբերյալ որոշում) կողմից համապատասխան միջնորդություն ներկայացնելու դեպքում կոնկրետ իրավիճակում շահերի բախման, էթիկայի կանոնների, գործունեության սահմանափակումների և անհամատեղելիության խախտման առկայության վերաբերյալ մասնագիտական-խորհրդատվական եզրակացություն տրամադրելը.

8) օրենքով սահմանված դեպքերում քաղաքացիական ծառայողի ծառայողական քննության վարումը.

9) հայտարարագրի ռեեստրի և հայտարարագիր ներկայացնելու պարտականություն ունեցող պաշտոնատար անձանց, նրանց ընտանիքի կազմի մեջ մտնող անձանց ռեեստրի վարումը.

10) հայտարարագրերի վերլուծության գործընթացի կանոնակարգումը, հայտարարագրերի վերլուծությունը, դրանց արժանահավատության ստուգումը.

11) կոնկրետ իրավիճակում շահերի բախումը կանխարգելելու նպատակով շահերի բախման վերաբերյալ հայտարարությամբ հանդես գալու անհրաժեշտության մասին պարզաբանում տրամադրելը.

12) կոռուպցիոն դեպքերի վերաբերյալ հաղորդում ներկայացնող անձանց (այսուհետ՝ ազդարարներ) միասնական էլեկտրոնային հարթակի վարումը և իր իրավասության շրջանակում անանուն հաղորդումների հետագա ընթացքի ապահովումը:

2. Հանձնաժողովն իր գործառույթներն իրականացնելիս ունի հետևյալ լիազորությունները՝

1) իր իրավասության շրջանակում մասնակցությունը կոռուպցիայի կանխարգելման ոլորտում հանրային ծառայողների վերապատրաստման ծրագրերի մշակմանը.

2) հանրային ծառայողներին էթիկայի հարցերով խորհրդատվության տրամադրումը.

3) բարձրաստիճան պաշտոնատար անձի գրավոր հարցման հիման վրա նվերների վերաբերյալ սահմանված դրույթների կիրառության վերաբերյալ խորհրդատվություն տրամադրումը.

4) բարձրաստիճան պաշտոնատար անձի (բացառությամբ պատգամավորի, սահմանադրական դատարանի անդամի, դատավորի և դատախազի) վարքագծի կանոնագրքի ընդունումը, դրա պաշտոնական մեկնաբանությունը և վերջինիս պահանջների պահպանման նկատմամբ հսկողությունը.

5) իր իրավասության շրջանակում շահերի բախման և էթիկայի կանոնների խախտման, գործունեության անհամատեղելիության և այլ սահմանափակումների, ինչպես նաև Հանձնաժողովի իրավասությանը վերապահված այլ հարցերով ուսումնասիրությունների իրականացումը.

6) իր իրավասության շրջանակում շահերի և էթիկայի կանոնների խախտման, գործունեության անհամատեղելիության և այլ սահմանափակումների, ինչպես նաև Հանձնաժողովի իրավասությանը վերապահված այլ հարցերով վիճակագրական տվյալների հավաքումը, վերլուծությունը և հրապարակումը.

7) վարույթների հարուցումը, իրականացումը, դրանց իրականացման արդյունքում որոշումներ կայացնելը և իր իրավասության շրջանակում օրենքով նախատեսված պատասխանատվության միջոցներ կիրառելը.

8) իր իրավասության շրջանակում շահերի բախման և էթիկայի կանոնների բացահայտված խախտումների, գործունեության անհամատեղելիության և այլ սահմանափակումների խախտման դեպքերի կապակցությամբ ձեռնարկված միջոցառումների վերաբերյալ տեղեկատվության հրապարակումը.

9) հայտարարագրի ռեեստրի վարման կարգի և ձևանմուշի սահմանումը.

10) հայտարարագրի լրացման նկատմամբ ներկայացվող պահանջների և հայտարարագրի ներկայացման կարգի սահմանումը.

11) հայտարարագրված տվյալներում փոփոխություն կատարելու կարգի սահմանումը.

12) հայտարարագրերի հրապարակումը, հայտարարագրերի ընտրանքային խմբերի որոշումը, ռիսկային չափանիշների սահմանումը.

13) հայտարարագիր ներկայացնելու պարտականություն ունեցող պաշտոնատար անձանց ցանկի ընդլայնման վերաբերյալ իրավասու մարմիններին առաջարկությունների ներկայացումը.

14) պետական կամ տեղական ինքնակառավարման մարմնից, հիմնարկից կամ այլ կազմակերպություններից կամ դրանց պաշտոնատար անձանցից Հանձնաժողովում քննարկվող հարցին առնչվող անհրաժեշտ նյութեր, փաստաթղթեր կամ այլ տեղեկություններ պահանջելը և ստանալը.

15) իրավասու պետական կամ տեղական ինքնակառավարման մարմնից կամ դրանց պաշտոնատար անձանցից (բացառությամբ` պատգամավորի, սահմանադրական դատարանի անդամի և դատավորի) Հանձնաժողովի կողմից իրականացվող ուսումնասիրության ընթացքում առաջացած հարցերի վերաբերյալ պարզաբանումներ և տեղեկություններ ստանալը.

16) իրավասու պետական կամ տեղական ինքնակառավարման մարմնից,  հիմնարկից կամ այլ կազմակերպություններից կամ դրանց պաշտոնատար անձանցից (բացառությամբ` պատգամավորի, սահմանադրական դատարանի անդամի և դատավորի) Հանձնաժողովում քննարկվող հարցերով բացահայտման ենթակա հանգամանքների վերաբերյալ ուսումնասիրությունների, փորձագիտական հետազոտությունների անցկացում և դրանց արդյունքների ներկայացում պահանջելը.

17) Կենտրոնական դեպոզիտարիայից և արժեթղթերի սեփականատերերի (անվանատերերի) ռեեստրի վարման իրավունք ունեցող այլ անձանցից Հանձնաժողովում քննարկվող հարցին առնչվող տեղեկություններ պահանջելն ու ստանալը.

18) Հանձնաժողովի կանոնադրության, Հանձնաժողովի աշխատակազմի կառուցվածքի, աշխատակազմի կանոնադրության, աշխատողների առավելագույն թվի և հաստիքացուցակի հաստատումը.

19) օրենքով նախատեսված այլ լիազորություններ:

3. Հանձնաժողովի պահանջած նյութերը, փաստաթղթերը կամ այլ տեղեկությունները պետք է Հանձնաժողովին տրամադրվեն անվճար և հնարավորինս սեղմ ժամկետում՝ Հանձնաժողովի հարցումն ստանալուց հետո` ոչ ուշ, քան 10 օրվա ընթացքում, եթե հարցման մեջ այլ ժամկետ նշված չէ կամ հարցման հասցեատերը Հանձնաժողովի պահանջը կատարելու համար այլ ողջամիտ ժամկետ չի առաջարկում։

4. Սույն հոդվածի 2-րդ մասի 16-րդ կետով նախատեսված տեղեկատվությունը տրամադրվում է Հայաստանի Հանրապետության կենտրոնական բանկի և Հանձնաժողովի համատեղ որոշմամբ: Արժեթղթերով գործարքների վերաբերյալ տեղեկությունները տրամադրվում են «Արժեթղթերի շուկայի մասին» Հայաստանի Հանրապետության օրենքով սահմանված դեպքերում և կարգով:

5. Հանձնաժողովի անդամներն իրավասու են անարգել այցելելու ցանկացած պետական կամ համայնքային հիմնարկ կամ կազմակերպություն, ինչպես նաև ծանոթանալու Հանձնաժողովում քննարկվող հարցին առնչվող ցանկացած նյութի և փաստաթղթի: Հանձնաժողովի անդամները պետական, ծառայողական, առևտրային կամ օրենքով պահպանվող այլ գաղտնիք պարունակող տեղեկություններին կարող են ծանոթանալ օրենքով սահմանված կարգով։

6. Հանձնաժողովը կարող է զանգվածային լրատվության միջոցներով հրապարակել իր հարցմանը չպատասխանած կամ դրա պահանջները չկատարած կամ ոչ պատշաճ կատարած պետական կամ տեղական ինքնակառավարման մարմնի կամ դրա պաշտոնատար անձի վերաբերյալ հատուկ տեղեկություն` Հանձնաժողովի հարցման և դրա վերաբերյալ պետական կամ տեղական ինքնակառավարման մարմնի կամ դրանց պաշտոնատար անձանց պատասխանների հետ միասին, եթե սպառվել են համապատասխան մարմնից կամ դրա պաշտոնատար անձից պահանջի բավարարում ստանալու բոլոր հնարավորությունները:

7. Սույն հոդվածի 3-րդ և 5-րդ մասերով սահմանված լիազորությունների իրականացմանը խոչընդոտելու համար պաշտոնատար անձինք կրում են պատասխանատվություն օրենքով սահմանված կարգով:

**Հոդված 24. Կոռուպցիայի կանխարգելման ոլորտում իրավական ակտերի նախագծերի, ռազմավարությունների և ոլորտային ծրագրերի մշակումը**

1. Հանձնաժողովը իր իրավասության շրջանակում՝

1) պետական մարմինների հետ համագործակցության միջոցով մասնակցում է հակակոռուպցիոն ռազմավարությունների և ոլորտային ծրագրերի մշակման աշխատանքներին.

2) սեփական նախաձեռնությամբ մշակում և իրավասու մարմիններին է ներկայացնում հակակոռուպցիոն ծրագրեր, այդ թվում՝ ոլորտային.

3) իրականացվող ուսումնասիրությունների արդյունքների հիման վրա առաջարկություններ է ներկայացնում հակակոռուպցիոն ռազմավարությունում և ոլորտային ծրագրերում փոփոխություններ և լրացումներ կատարելու վերաբերյալ.

4) իրականացնում է կոռուպցիային նպաստող պատճառների և պայմանների վերլուծություն (իր գործառույթների և լիազորությունների շրջանակում) և իրավասու մարմիններին ներկայացնում առաջարկություններ դրանց վերացմանն ուղղված միջոցներ ձեռնարկելու վերաբերյալ.

5) կոռուպցիայի կանխարգելման ոլորտումմշակում է իրավական ակտերի նախագծեր, ամփոփում հակակոռուպցիոն ոլորտի օրենսդրության կիրառման փորձը, դրա կատարելագործման նպատակով մշակում առաջարկություններ և ներկայացնում իրավասու մարմինների քննարկմանը.

6) մասնակցում է հակակոռուպցիոն ոլորտի իրավական ակտերի նախագծերի քննարկմանը.

7) ուսումնասիրում է սահմանված կարգով իրեն ներկայացված իրավական ակտերի նախագծերը և դրանց վերաբերյալ տրամադրում իր կարծիքը:

2. Հանձնաժողովն իրավասու է իր կայքէջում հրապարակել հակակոռուպցիոն ոլորտում իր կողմից իրավասու մարմիններին սույն հոդվածով սահմանված կարգով ներկայացված առաջարկությունների և դրանց ընթացքի վերաբերյալ տեղեկություններ:

**Հոդված 25. Կոռուպցիայի կանխարգելման ոլորտում կրթական ծրագրերի մշակումը**

1. Կոռուպցիայի կանխարգելման հարցերով գիտելիքների ընդլայնման և տարածման նպատակով Հանձնաժողովը իր իրավասության շրջանակում`

 1) կոռուպցիայի կանխարգելման ոլորտում մշակում է կրթական ծրագրեր և համագործակցում Հայաստանի Հանրապետության կրթության պետական կառավարման լիազոր մարմնի հետ.

2) Հայաստանի Հանրապետության կրթության պետական կառավարման լիազոր մարմնին ներկայացնում է առաջարկություններ.

3) կրթական ծրագրերի իրականացման համար մշակում է ուսումնամեթոդական նյութեր, կազմում, հրապարակում և տարածում է ուսումնական-տեղեկատվական նյութեր և ուղեցույցներ:

2. Սույն հոդվածի 1-ին մասով նախատեսված լիազորությունների իրականացման նպատակով Հանձնաժողովն իրավունք ունի իրավասու մարմիններից պահանջել և ստանալ անհրաժեշտ կրթական նյութեր և փաստաթղթեր:

3. Հանձնաժողովն իրավասու է իր կայքէջում հրապարակել կոռուպցիայի կանխարգելման հարցերով կրթական ոլորտում իր կողմից իրավասու մարմիններին ներկայացված առաջարկությունների և դրանց ընթացքի վերաբերյալ տեղեկություններ:

 **Հոդված 26. Հակակոռուպցիոն ոլորտում հանրային իրազեկվածության բարձրացմանն ուղղված միջոցառումների իրականացումը**

1. Կոռուպցիայի կանխարգելման ոլորտում հասարակության իրավագիտակցության բարձրացման նպատակով Հանձնաժողովը մշակում և հրապարակում է կրթական և տեղեկատվական նյութեր, ուղեցույցներ, կազմակերպում կոնֆերանսներ, քննարկումներ և սեմինարներ` էթիկայի և բարեվարքության վերաբերյալ, ձեռնարկում հանրության շրջանում կոռուպցիայի կանխարգելման բնագավառի գիտելիքների տարածմանը նպաստող այլ միջոցներ՝ անհրաժեշտության դեպքում մշակելով կոռուպցիայի դեմ պայքարի ոլորտում հանրային իրազեկվածության բարձրացմանն ուղղված միջոցառումների ծրագրեր:

2. Հանձնաժողովն իր իրավասության շրջանակներում ապահովում է սույն հոդվածի առաջին մասով նախատեսված միջոցառումների՝ պատշաճ և ժամանակին իրականացումը՝ անհրաժեշտության դեպքում այդ նպատակով դիմելով իրավասու մարմիններին և վերջիններիս ցուցաբերելով մեթոդական և այլ աջակցություն:

3. Հանձնաժողովն իրավասու է իր կայքէջում հրապարակել իրավասու մարմինների կողմից սույն հոդվածի առաջին մասով նախատեսված միջոցառումների իրականացման ընթացքի վերաբերյալ տեղեկություններ:

**Հոդված 27. Հանրային ծառայողի էթիկայի հանձնաժողովների գործունեության համակարգումը**

1.Հանձնաժողովը համակարգում է «Հանրային ծառայության մասին» Հայաստանի Հանրապետության օրենքի 2-րդ հոդվածի 1-ին մասով նախատեսված մարմիններում ստեղծված հանրային ծառայողի էթիկայի հանձնաժողովների (այսուհետ` էթիկայի հանձնաժողովներ) գործունեությունը:

2. Հանձնաժողովը համակարգում է իր կողմից ընդունված հանրային ծառայողի վարքագծի տիպային կանոնագրքի հիման վրա վարքագծի ոլորտային կանոնագրքերի ընդունման և կիրարկման գործընթացը, այդ թվում՝ հսկողություն է իրականացում վարքագծի ոլորտային կանոնագրքերի նախագծերի մշակման և դրանց կիրարկման վերաբերյալ Հանձնաժողովի կողմից ընդունված ուղեցույցի պահանջների պահպանման նկատմամբ, սույն հոդվածի 1-ին մասում նշված մարմինների էթիկայի հարցերով պատասխանատուներին ներկայացնում է համապատասխան առաջարկություններ, պարզաբանումներ, տրամադրում մասնագիտական խորհրդատվություն, մեթոդական և կարողությունների զարգացմանն ուղղված աջակցություն, իրականացնում հանրային ծառայողի վարքագծի տիպային կանոնագրքի պաշտոնական մեկնաբանություն, վարքագծի ոլորտային կանոնագրքերի՝ հանրային ծառայողի վարքագծի տիպային կանոնագրքին համապատասխանության հարցով մոնիթորինգ:

3. Հանձնաժողովն իրավասու է իր նորմատիվ իրավական ակտերով սահմանել միասնական հաշվետվության և վիճակագրության վարման կարգը:

4. Սույն հոդվածի իմաստով էթիկայի հարցերով պատասխանատուներն են սույն հոդվածի 1-ին մասում նշված մարմինների աշխատակազմերի ղեկավարները, որոնք Հանձնաժողովին տրամադրում են տեղեկատվություն և ներկայացնում հաշվետվություններ հանրային ծառայողի վարքագծի տիպային կանոնագրքի դրույթների՝ վարքագծի ոլորտային կանոնագրքերում տեղայնացման և դրանց կիրարկման վերաբերյալ:

**Հոդված 28. Համապատասխան մարմնի հանրային ծառայողի էթիկայի հանձնաժողովի, հանրային ծառայողի կամ բարձրաստիճան պաշտոնատար անձի միջնորդությամբ մասնագիտական-խորհրդատվական եզրակացություն տրամադրելը**

1. Համապատասխան մարմնի հանրային ծառայողի էթիկայի հանձնաժողովն իրավասու է հանրային ծառայողի կամ բարձրաստիճան պաշտոնատար անձի (որի նկատմամբ համապատասխան մարմնի հանրային ծառայողի էթիկայի հանձնաժողովի կողմից կայացվել է շահերի բախման կամ էթիկայի կանոնների խախտման վերաբերյալ որոշում) միջնորդությամբ դիմել Հանձնաժողովին՝ տվյալ իրավիճակում խախտման առկայության փաստի վերաբերյալ մասնագիտական-խորհրդատվական եզրակացություն ստանալու նպատակով:

2. Հանրային ծառայողը կամ բարձրաստիճան պաշտոնատար անձը, որի նկատմամբ համապատասխան մարմնի հանրային ծառայողի էթիկայի հանձնաժողովի կողմից կայացվել է շահերի բախման կամ էթիկայի կանոնների խախտման վերաբերյալ որոշում, իրավունք ունի որոշման հետ համաձայն չլինելու դեպքում միջնորդությամբ դիմել Հանձնաժողովին՝ տվյալ իրավիճակում խախտման առկայության փաստի վերաբերյալ վերջինիս եզրակացությունը ստանալու նպատակով:

3. Հանձնաժողովի մասնագիտական-խորհրդատվական եզրակացությունը տրամադրվում է միջնորդությունը ստանալու պահից 10 աշխատանքային օրվա ընթացքում:

4. Միջնորդությամբ Հանձնաժողովին դիմելը չի կասեցնում համապատասխան մարմնի հանրային ծառայողի էթիկայի հանձնաժողովի որոշման կատարումը:

**Հոդված 29. Քաղաքացիական ծառայողների ծառայողական քննության վարումը**

1. Հանձնաժողովն օրենքով նախատեսված դեպքերում Քաղաքացիական ծառայության մասին Հայաստանի Հանրապետության օրենքի 4-րդ հոդվածի 1-ին մասով նախատեսված մարմիններում իրականացնում է քաղաքացիական ծառայողի պարտականությունների կատարմանն ու նրա գործունեությանն առնչվող հարցերի քննություն: Քաղաքացիական ծառայողների ծառայողական քննության անցկացման կարգը սահմանում է Հանձնաժողովը:

2. Ծառայողական քննության արդյունքում Հանձնաժողովի կողմից ընդունված որոշումներն ունեն պարտադիր բնույթ:

**Հոդված 30. Մասնակցությունը կոռուպցիայի կանխարգելման ոլորտում հանրային ծառայողների վերապատրաստման ծրագրերի մշակմանը**

1. Օրինավոր և բարեխիղճ հանրային ծառայողների դասի ձևավորման նպատակով հանրային ծառայողների վերապատրաստման ծրագրերում ներառվում են հակակոռուպցիոն դասընթացներ:

2. Հանձնաժողովը հանրային ծառայողների վերապատրաստման գործընթացը կազմակերպող և համակարգող իրավասու պետական մարմինների հետ համագործակցության միջոցով՝

1) մասնակցում է հակակոռուպցիոն ոլորտի վերապատրաստման ծրագրերի մշակման գործընթացին և դրանց վերաբերյալ տրամադրում կարծիք.

2) ներկայացնում է առաջարկություններ՝ հակակոռուպցիոն ոլորտի վերապատրաստման ծրագրերում դրանք ներառելու նպատակով:

**Հոդված 31. Հանձնաժողովի կողմից վիճակագրության վարումը**

1.Հանձնաժողովն իր գործունեության արդյունավետությունը, թափանցիկությունը և հանրության առջև հաշվետվողականությունն ապահովելու նպատակով վարում է վիճակագրություն` «Պետական վիճակագրության մասին» Հայաստանի Հանրապետության օրենքով սահմանված կարգով:

2. Հանձնաժողովը վիճակագրության վարման գործառույթն իրականացնելիս ուսումնասիրություններ է կատարում էթիկայի կանոնների խախտման, շահերի բախման, հայտարարագրման, գործունեության անհամատեղելիության և այլ սահմանափակումների խախտման դեպքերի վերաբերյալ, հավաքում, վերլուծում և հրապարակում վիճակագրական տվյալներ:

**Հոդված 32. Ազդարարների միասնական էլեկտրոնային հարթակի վարումը և** **իր իրավասության շրջանակում անանուն հաղորդումների հետագա ընթացքի ապահովումը**

1. Հանձնաժողովը օրենքով սահմանված կարգով վարում է ազդարարների անանուն հաղորդումների միջազգայնորեն սերտիֆիկացված միասնական էլեկտրոնային հարթակը:
2. Հանձնաժողովն ապահովում է անանուն հաղորդումների միջազգայնորեն սերտիֆիկացված միասնական էլեկտրոնային հարթակի միջոցով իրեն հասցեագրված անանուն հաղորդումների հետագա ընթացքը՝ Հանձնաժողովի համար մատչելի տեղեկատվության միջոցով ստուգելով դրանց արժանահավատությունը:

**ԳԼՈՒԽ 5**

**ԲԱՐՁՐԱՍՏԻՃԱՆ ՊԱՇՏՈՆԱՏԱՐ ԱՆՁԻ ԵՎ ՀԱՆՐԱՅԻՆ ԾԱՌԱՅՈՂԻ ՇԱՀԵՐԻ ԲԱԽՈՒՄԸ**

**Հոդված 33. Շահերի բախումը**

1. Շահերի բախումը իրավիճակ է, **երբ բարձրաստիճան պաշտոնատար անձը կամ հանրային ծառայողն ունի իր, իրեն փոխկապակցված անձի կամ երրորդ անձի (ֆիզիկական կամ իրավաբանական) հետ կապված մասնավոր շահ (ուղղակի կամ անուղղակի շահագրգռվածություն), որն** ազդում է կամ առերևույթ ազդում է կամ ողջամտորեն կարող է ազդել **իր պաշտոնեական լիազորությունների պատշաճ, օբյեկտիվ և անաչառ իրականացման վրա (առկա է բախում հանրային և մասնավոր շահերի միջև):**

Շահերի փաստացի բախումը **բարձրաստիճան պաշտոնատար անձի կամ հանրային ծառայող**ի լիազորությունների և մասնավոր շահերի այնպիսի բախումն է, որի պայմաններում անձի մասնավոր շահերը ազդեցություն ունեն նրա լիազորությունների իրականացման վրա:

Շահերի առերևույթ (թվացյալ) բախման դեպքում առկա է մասնավոր շահ, որը ողջամտորեն կարող է դիտարկվել որպես **բարձրաստիճան պաշտոնատար անձի կամ հանրային ծառայող**ի լիազորությունների իրականացման վրա ազդեցություն գործելու նպատակ հետապնդող՝ այդ թվում, եթե այդպիսի ազդեցությունը փաստացի բացակայում է կամ չի կարող լինել:

Շահերի հնարավոր (պոտենցիալ) բախման դեպքում **բարձրաստիճան պաշտոնատար անձը կամ հանրային ծառայող**ն ունի այնպիսի մասնավոր շահ, որն ապագայում ողջամտորեն կարող է հանգեցնել շահերի բախման՝ կապված նրա լիազորությունների իրականացման հետ:

2. Մասնավոր շահերով առաջնորդվելը նշանակում է բ**արձրաստիճան պաշտոնատար անձի կամ հանրային ծառայողի** կողմից կամ նրա մասնակցությամբ իր լիազորությունների շրջանակում այնպիսի գործողություն կատարելը (անգործություն դրսևորելը) և (կամ) որոշում ընդունելը, որը հանգեցնում կամ նպաստում է կամ առերևույթ հանգեցնում կամ նպաստում է կամ ողջամտորեն կարող է հանգեցնել կամ նպաստել նաև գույքային կամ իրավական դրության բարելավման կամ պաշտոնում նշանակման:

3. Սույն հոդվածի 2-րդ մասով սահմանված դրույթները չեն ենթադրում մասնավոր շահերով առաջնորդվել, եթե տվյալ գործողությունը և (կամ) որոշումն ունի համընդհանուր կիրառելիություն, անդրադառնում է անձանց լայն շրջանակի վրա և ողջամտորեն չի կարող մեկնաբանվել որպես մասնավոր շահերով առաջնորդվել։

**Հոդված 34. Շահերի բախման կանխարգելումը**

1. Բարձրաստիճան պաշտոնատար անձը և հանրային ծառայողը պետք է խուսափեն շահերի բախման հանգեցնող գործողություններից և ձեռնպահ մնան շահերի բախման իրավիճակում գործողություն կատարելուց և (կամ) որոշում ընդունելուց:

Բարձրաստիճան պաշտոնատար անձը և հանրային ծառայողը պետք է անհապաղ ձեռնարկեն շահերի բախման իրավիճակի լուծմանն ուղղված քայլեր, ինչպես նաև համապատասխանաբար՝ Հանձնաժողովին կամ համապատասխան մարմնի հանրային ծառայողի էթիկայի հանձնաժողովին տրամադրեն իրենց հայտնի դարձած տեղեկություններ այլ պաշտոնատար անձի ներգրավվածությամբ շահերի բախման մասին:

2. Եթե բարձրաստիճան պաշտոնատար անձի կամ հանրային ծառայողի կողմից կամ նրա մասնակցությամբ իր լիազորությունների շրջանակում գործողության կատարումը և (կամ) որոշման ընդունումն անխուսափելիորեն հանգեցնելու է շահերի փաստացի բախման, ապա նա այդ մասին գրավոր հայտարարություն է ներկայացնում սույն հոդվածի 1-ին մասում նշված համապատասխան հանձնաժողովին՝ դրանում նշելով շահերի բախմանը վերաբերող կոնկրետ հանգամանքները: Համապատասխան հանձնաժողովն առաջարկում է ձեռնարկել սույն օրենքի 35-րդ հոդվածի 3-րդ մասում նշված՝ շահերի բախման իրավիճակի լուծմանն ուղղված քայլեր:

3. Կոնկրետ իրավիճակում շահերի բախումը կանխարգելելու նպատակով շահերի բախման վերաբերյալ հայտարարությամբ հանդես գալու անհրաժեշտության մասին պարզաբանում ստանալու համար բարձրաստիճան պաշտոնատար անձը կամ հանրային ծառայողը կարող է գրավոր դիմում ներկայացնել սույն հոդվածի 1-ին մասում նշված համապատասխան հանձնաժողովին:

4. Պատգամավորի, սահմանադրական դատարանի անդամի և դատավորի իրավիճակային («ad-hoc») շահերի բախմանը վերաբերող դրույթները սահմանվում են տվյալ ոլորտի առանձնահատկությունները կարգավորող օրենքներով։

**Հոդված 35. Շահերի բախման իրավիճակի կառավարումը**

1. Բարձրաստիճան պաշտոնատար անձը և հանրային ծառայողը մինչև համապատասխանաբար՝ Հանձնաժողովի կամ համապատասխան մարմնի հանրային ծառայողի էթիկայի հանձնաժողովի՝ սույն օրենքի 35-րդ հոդվածի 2-րդ և 3-րդ մասերում հիշատակված առաջարկությունը կամ պարզաբանումը ստանալը չպետք է տվյալ հարցին առնչվող գործողություն կատարեն և (կամ) դրա վերաբերյալ որոշում ընդունեն:

2. Համապատասխան հանձնաժողովը առաջարկությունը կամ պարզաբանումը տրամադրում է սույն օրենքի 34-րդ հոդվածի 2-րդ և 3-րդ մասերում նշված գրավոր հայտարարությունը կամ դիմումը ստանալուց հետո 5 աշխատանքային օրվա ընթացքում:

Համապատասխան հանձնաժողովն անհրաժեշտության դեպքում առաջարկում է ձեռնարկել շահերի բախման իրավիճակի լուծմանն ուղղված քայլեր, այդ թվում՝

1) հանձնաժողովին դիմած անձի` համապատասխան որոշման ընդունման գործընթացին ներգրավման բացառումը (ինքնաբացարկը).

2) հանձնաժողովին դիմած անձի` որոշակի տեղեկատվության մատչելիության սահմանափակումը.

3) հանձնաժողովին դիմած անձի ռոտացիան կամ նրան այլ պաշտոնի տեղափոխելը.

4) հանձնաժողովին դիմած անձի լիազորությունները սահմանված կարգով ժամանակավորապես կասեցնելը.

5) շահերի բախման հետևանքով ստացված օգուտից հրաժարվելը՝ ելնելով հանրային ծառայության առանձին տեսակների առանձնահատկություններից:

Բարձրաստիճան պաշտոնատար անձը և հանրային ծառայողը պետք է գործեն համապատասխան հանձնաժողովի առաջարկությանը կամ պարզաբանմանը համապատասխան:

3. Եթե բարձրաստիճան պաշտոնատար անձի կամ հանրային ծառայողի կողմից կամ նրա մասնակցությամբ իր լիազորությունների շրջանակում գործողության կատարումը և (կամ) որոշման ընդունումը հանգեցրել է շահերի բախման, ապա նա այդ մասին գրավոր հայտարարություն է ներկայացնում սույն հոդվածի 1-ին մասում նշված համապատասխան հանձնաժողովին՝ դրանում նշելով շահերի բախմանը վերաբերող կոնկրետ հանգամանքները: Շահերի փաստացի բախման իրավիճակն արձանագրվում է համապատասխան հանձնաժողովի կողմից հարուցված վարույթի արդյունքում ընդունված եզրակացությամբ: Այդ դեպքում համապատասխան հանձնաժողովն առաջարկում է ձեռնարկել շահերի բախման հետևանքով առաջացած իրավիճակի վերացմանն ուղղված քայլեր:

4. Սույն օրենքի 34-րդ հոդվածի 2-րդ մասով նախատեսված շահերի բախման իրավիճակի մասին հայտարարություն չներկայացնելը, մինչև Հանձնաժողովի կամ համապատասխան մարմնի հանրային ծառայողի էթիկայի հանձնաժողովի առաջարկությունը կամ պարզաբանումը ստանալը կամ համապատասխան հանձնաժողովի առաջարկությանը կամ պարզաբանմանը անհամապատասխան գործելը, ինչպես նաև շահերի բախման իրավիճակում գործողություն կատարելը և (կամ) որոշում ընդունելը առաջացնում է կարգապահական պատասխանատվություն, եթե առկա չեն քրեական կամ վարչական իրավախախտման հատկանիշներ:

Հանձնաժողովը կամ համապատասխան մարմնի հանրային ծառայողի էթիկայի հանձնաժողովը անձի կողմից խախտումն արձանագրելու հետ միաժամանակ, կարող են իրավասու մարմնին կամ վերադաս անձին առաջարկել կարգապահական պատասխանատվության ենթարկել խախտում թույլ տված պաշտոնատար անձին, եթե նրա արարքում առկա չեն վարչական իրավախախտման կամ հանցագործության հատկանիշներ (առերևույթ հատկանիշներ): Պատասխանատվության ենթարկելու առաջարկի հետ մեկտեղ համապատասխան հանձնաժողովը կարող է առաջարկել կարգապահական տույժի տեսակը:

Իրավասու մարմինը կամ պաշտոնատար անձը պարտավոր է քննարկել համապատասխան հանձնաժողովի առաջարկը՝ այն ստանալու պահից 5 աշխատանքային օրվա ընթացքում և արդյունքների մասին 3 աշխատանքային օրվա ընթացքում տեղեկացնել համապատասխան հանձնաժողովին: Համապատասխան հանձնաժողովի առաջարկած կարգապահական տույժի տեսակը չընտրելու կամ պաշտոնատար անձին կարգապահական պատասխանատվության չենթարկելու դեպքում համապատասխան հանձնաժողովին պետք է ներկայացվի գրավոր հիմնավորում:

Վերադաս չունեցող բարձրաստիճան պաշտոնատար անձի կողմից սույն մասի 1-ին պարբերությունում նշված խախտման փաստն արձանագրող Հանձնաժողովի եզրակացությունը այն ընդունելու օրվան հաջորդող 3 աշխատանքային օրվա ընթացքում հրապարակվում է զանգվածային լրատվամիջոցներով: Վերադաս չունեցող համապատասխան բարձրաստիճան պաշտոնատար անձը պարտավոր է այդ առնչությամբ ներկայացնել հրապարակային պարզաբանում:

5. Հանրային ծառայողի կամ բարձրաստիճան պաշտոնատար անձի կողմից շահերի բախման վերաբերյալ սահմանված դրույթների պահանջները խախտելու դեպքում շահագրգիռ անձը (որի իրավունքների և օրինական շահերի վրա ազդել է համապատասխան գործողությունը կամ անգործությունը) կարող է դիմել համապատասխան մարմնին, որտեղ հանրային ծառայողը կամ բարձրաստիճան պաշտոնատար անձը զբաղեցնում է հանրային ծառայության պաշտոն՝

1) շահերի բախման իրավիճակում ընդունված որոշումներն անվավեր ճանաչելու,

2) շահերի բախման իրավիճակում կատարած գործողությունների հետևանքները վերացնելու,

3) շահերի բախման իրավիճակում դրսևորած անգործության դեպքում` գործողություններ կատարելուն կամ որոշում ընդունելուն պարտավորեցնելու պահանջներով:

**Հոդված 36. Բարձրաստիճան պաշտոնատար անձի և հանրային ծառայողի շահերի հայտարարագրումը**

1.Բարձրաստիճան պաշտոնատար անձը և հանրային ծառայողը պաշտոնեական պարտականությունները ստանձնելու, դադարեցնելու օրվա դրությամբ այդ օրերին հաջորդող 30 օրվա ընթացքում, ինչպես նաև պաշտոնավարման ընթացքում՝ յուրաքանչյուր տարվա դեկտեմբերի 31-ի դրությամբ` ոչ ուշ, քան տվյալ տարվան հաջորդող տարվա մարտի 30-ը, ներկայացնում են շահերի հայտարարագիր: Բարձրաստիճան պաշտոնատար անձը հայտարարագիրը ներկայացնում է Կոռուպցիայի կանխարգելման հարցերով հանձնաժողով, իսկ հանրային ծառայողը՝ համապատասխան մարմնի էթիկայի հանձնաժողով:

2. Հայտարարագրի ձևանմուշը, հայտարարագրի լրացման պահանջները և ներկայացման կարգը սահմանում է Կոռուպցիայի կանխարգելման հարցերով հանձնաժողովը:

**Հոդված 37. Հանրային ծառայողի շահերի հայտարարագրի ռեեստրի վարումը**

Հանրային ծառայողի շահերի հայտարարագրի ռեեստրը վարում է համապատասխան մարմնի էթիկայի հանձնաժողովը:

**Հոդված 38. Շահերի հայտարարագրի բովանդակությունը**

1. Հայտարարագրի՝ «Մասնակցությունը առևտրային և ոչ առևտրային կազմակերպություններում և ներկայացվածությունը դրանց կառավարման, վարչական կամ վերահսկողական մարմիններում» բաժնի «Առևտրային և ոչ առևտրային կազմակերպությունների հիմնադիր կամ մասնակից» ենթաբաժնում նշվում են կազմակերպության անվանումը, հասցեն, հարկ վճարողի հաշվառման համարը, հիմնադիրները, մասնակիցները (բարձրաստիճան պաշտոնատար անձ/հանրային ծառայող, նրա ամուսին), կազմակերպությունում անձի կարգավիճակը, մասնաբաժինը, ինչպես նաև բաժնեմասի ընդհանուր արժեքը:

Հայտարարագրի նույն բաժնի «Ներկայացվածությունը առևտրային և ոչ առևտրային կազմակերպությունների կառավարման, վարչական կամ վերահսկողական մարմիններում» ենթաբաժնում նշվում են կազմակերպության անվանումը, հասցեն, հարկ վճարողի հաշվառման համարը, հիմնադիրները, մասնակիցները (բարձրաստիճան պաշտոնատար անձ/հանրային ծառայող, նրա ամուսին), կազմակերպությունում անձի կարգավիճակը (ներկայացվածությունը տնօրենների խորհրդում, կառավարման և դիտորդական խորհուրդներում կամ ցանկացած կոլեգիալ կառավարման մարմիններում՝ անկախ վարձատրություն ստանալու հանգամանքից), ինչպես նաև ստացված օգուտները, այդ թվում՝ ֆինանսական:

2. Հայտարարագրի «Բարձրաստիճան պաշտոնատար անձի/հանրային ծառայողի մասնակցությամբ առևտրային կազմակերպությունում բաժնեմասի հավատարմագրային կառավարման հանձնելը» ենթաբաժնում նշվում են կազմակերպության անվանումը, հասցեն, հարկ վճարողի հաշվառման համարը, հավատարմագրային կառավարիչ առևտրային և ոչ առևտրային կազմակերպության անվանումը, ֆիզիկական անձի անունը, ազգանունը, հայրանունը, հասցեն, հարկ վճարողի հաշվառման համարը, ֆիզիկական անձի հանրային ծառայությունների համարանիշը, հավատարմագրային կառավարման պայմանագրի կնքման տարեթիվը (օրը, ամիսը, տարին), պայմանագրի գործողության ժամկետը, ինչպես նաև պայմանագրի գինը (արժեքը):

3. Հայտարարագրի «Անդամակցությունը ոչ առևտրային կազմակերպություններին» ենթաբաժնում նշվում են կազմակերպության անվանումը, հասցեն, հարկ վճարողի հաշվառման համարը, հիմնադիրները, մասնակիցները (բարձրաստիճան պաշտոնատար անձ/հանրային ծառայող, նրա ամուսին), կազմակերպությունում անձի կարգավիճակը, ինչպես նաև ստացված օգուտները, այդ թվում՝ ֆինանսական:

4. Հայտարարագրի «Անդամակցությունը կուսակցություններին և ներկայացվածությունը դրանց կառավարման, վարչական կամ վերահսկողական մարմիններում» ենթաբաժնում նշվում են կուսակցության անվանումը, հասցեն, հարկ վճարողի հաշվառման համարը, հիմնադիրները (բարձրաստիճան պաշտոնատար անձ/հանրային ծառայող, նրա ամուսին), կուսակցությունում անձի կարգավիճակը, ինչպես նաև ստացված օգուտները, այդ թվում՝ ֆինանսական:

5. Հայտարարագրի «Բարձրաստիճան պաշտոնատար անձի/հանրային ծառայողի, նրա ամուսնու, ծնողի և զավակի հետ, ինչպես նաև վերջիններիս մասնակցությամբ կազմակերպությունների հետ կնքված պայմանագրեր» ենթաբաժնում նշվում են պայմանագրի կողմերը (ֆիզիկական անձանց անունը, ազգանունը, հայրանունը, իրավաբանական անձանց անվանումը), նրանց բնակության (գտնվելու վայրի) հասցեները, հարկ վճարողի հաշվառման համարը, այն գործընթացի մասին տվյալներ, որով կնքված է պայմանագիրը, պայմանագրի տեսակը, պայմանագրի կնքման տարեթիվը (օրը, ամիսը, տարին), պայմանագրի գործողության ժամկետը, ինչպես նաև պայմանագրի գինը (արժեքը):

6. Հայտարարագրի «Նվերները» բաժնում նշվում են բարձրաստիճան պաշտոնատար անձին կամ hանրային ծառայողին կամ նրա ընտանիքի կազմի մեջ մտնող անձին տրված ծառայությունը, հյուրընկալությունը և ցանկացած այլ օգուտ, բացառությամբ դրամական և գույքի տեսքով ստացված նվերների:

Բարձրաստիճան պաշտոնատար անձի կամ hանրային ծառայողի կամ նրա ընտանիքի կազմի մեջ մտնող անձի կողմից ստացված նվերները, որոնք պայմանավորված չեն բարձրաստիճան պաշտոնատար անձի կամ հանրային ծառայողի պաշտոնեական կարգավիճակով կամ լիազորությունների իրականացմամբ հայտարարագրվում են, եթե դրանց միավորի արժեքը գերազանցում է 10000 ՀՀ դրամը կամ դրան համարժեք արտարժույթը:

**ԳԼՈԻԽ 6**

**ԱԿՏԻՎՆԵՐԻ ԵՎ ԵԿԱՄՈՒՏՆԵՐԻ ՀԱՅՏԱՐԱՐԱԳՐՈՒՄԸ**

**Հոդված 39. Ակտիվների և եկամուտների հայտարարագիրը լրացնելու պարտականությունը և ներկայացնելու կարգը**

1. Սույն օրենքով սահմանված կարգով ակտիվների և եկամուտների վերաբերյալ հայտարարագիր են լրացնում հայտարարագիր ներկայացնելու պարտականություն ունեցող պաշտոնատար անձինք և նրանց ընտանիքի անդամները:

2. Հայտարարագիր ներկայացնելու պարտականություն ունեցող պաշտոնատար անձինք (այսուհետ՝ նաև Հայտարարատու) են հանդիսանում բարձրաստիճան պաշտոնատար անձինք, ինչպես նաև բարձրաստիճան պաշտոնատար անձ չհանդիսացող քաղաքացիական ծառայության բարձրագույն պաշտոններ զբաղեցնող անձինք, Հայաստանի Հանրապետության Ազգային Ժողովի աշխատակազմում պետական ծառայության բարձրագույն պաշտոններ զբաղեցնող անձինք, Հայաստանի Հանրապետության նախարարությունների կառավարման ոլորտում գործող պետական մարմինների ղեկավարները և նրանց տեղակալները, դատական ծառայության բարձրագույն խմբի պաշտոններ զբաղեցնող անձինք, դիվանագիտական ծառայության բարձրագույն պաշտոններ զբաղեցնող անձինք, հատուկ ծառայություններում՝ բացառությամբ Հայաստանի Հանրապետության կառավարությանն առընթեր ազգային անվտանգության ծառայության, բարձրագույն և գլխավոր պաշտոններ զբաղեցնող անձինք, դատախազները, ազգային անվտանգության մարմինների, հարկային, մաքսային ծառայությունների, քննչական կոմիտեի և հատուկ քննչական ծառայության քննիչները, 15000 և ավելի բնակչություն ունեցող համայնքների ղեկավարները, Երևան քաղաքի վարչական շրջանների ղեկավարները, հանրապետական գործադիր մարմիններում պետական գնումների համակարգող ստորաբաժանումների աշխատակիցները:

3.Ընտանիքի կազմի մեջ մտնող անձինք (այսուհետ՝ նաև ընտանիքի անդամներ) են հանդիսանումհայտարարագիր ներկայացնելու պարտականություն ունեցող պաշտոնատար անձի գրանցված ամուսնության մեջ գտնվող կամ փաստացի ամուսինը, անչափահաս, ինչպես նաև չափահաս և համատեղ բնակվող զավակը, հայտարարագիր ներկայացնելու պարտականություն ունեցող պաշտոնատար անձի խնամակալության կամ հոգաբարձության տակ գտնվող անձը, հայտարարագիր ներկայացնելու պարտականություն ունեցող պաշտոնատար անձի հետ համատեղ բնակվող ցանկացած անձ:

 4. Սույն օրենքի իմաստով համատեղ բնակվող են հանդիսանում վերջին տարվա ընթացքում 183 և ավելի օր Հայտարարատուի հետ բնակվող և համատեղ տնտեսություն վարող անձինք:

**Հոդված 40. Ակտիվների և եկամուտների հայտարարագիրը լրացնելու և ներկայացնելու կարգը**

1. Սույն օրենքով սահմանված կարգով ակտիվների և եկամուտների վերաբերյալ հայտարարագիրը լրացնում են հայտարարագիր ներկայացնելու պարտականություն ունեցող պաշտոնատար անձինք և նրանց ընտանիքի անդամները:

2. Հայտարարագիր ներկայացնելու պարտականություն ունեցող պաշտոնատար անձը սույն օրենքով և այլ իրավական ակտերով սահմանված կարգով լրացնում է իր ակտիվների և եկամուտների հայտարարագիրը:

3. Հայտարարագիր ներկայացնելու պարտականություն ունեցող պաշտոնատար անձը իր հայտարարագրում լրացնում է իր ընտանիքի անչափահաս անդամների, ինչպես նաև իր խնամակալության կամ հոգաբարձության տակ գտնվող անձանց ակտիվների և եկամուտների վերաբերյալ տվյալները և կրում է պատասխանատվություն այդ տվյալների իսկության համար:

4. Հայտարարագիր ներկայացնելու պարտականություն ունեցող պաշտոնատար անձի ընտանիքի չափահաս անդամները հայտարարագիր ներկայացնելու պարտականություն ունեցող պաշտոնատար անձի հայտարարագրում լրացնում են իրենց ակտիվների և եկամուտների վերաբերյալ տվյալները և կրում են պատասխանատվություն այդ տվյալների իսկության համար:

5. Հայտարարագիր ներկայացնելու պարտականություն ունեցող պաշտոնատար անձը սույն օրենքով և այլ իրավական ակտերով սահմանված կարգով Հանձնաժողովին է ներկայացնում իր և իր ընտանիքի կազմի մեջ մտնող անձանց կողմից լրացված ակտիվների և եկամուտների հայտարարագիրը:

6. Հայտարարագիր ներկայացնելու պարտականություն ունեցող անձի կամ նրա ընտանիքի անդամների կողմից հայտարարագրի լրացման և ներկայացման վերաբերյալ օրենքով սահմանված պահանջները չպահպանելը առաջացնում է օրենքով նախատեսված պատասխանատվություն:

**Հոդված 41. Հայտարարատուների պաշտոնի նշանակման և ազատման վերաբերյալ ծանուցումը**

1. Պետական մարմնի աշխատակազմի ղեկավարը տվյալ մարմնում հայտարարագիր ներկայացնելու պարտականություն ունեցող պաշտոնատար անձի պաշտոնի նշանակման կամ պաշտոնից ազատման վերաբերյալ եռօրյա ժամկետում Հանձնաժողովի կողմից սահմանված ձևաթղթով ծանուցում է Հանձնաժողովին:

 2. Եթե տվյալ պետական մարմինը չունի աշխատակազմ, ապա հայտարարագիր ներկայացնելու պարտականություն ունեցող անձին պաշտոնի նշանակման կամ պաշտոնից ազատման վերաբերյալ Հանձնաժողովին ծանուցում է տվյալ պաշտոնում նրան նշանակելու կամ ազատելու իրավասություն ունեցող անձի աշխատակազմի ղեկավարը կամ այդ անձը:

 **Հոդված 42. Հայտարարագրման ժամկետները և հայտարարագրում փոփոխություն կատարելը**

1.Հայտարարագիր ներկայացնելու պարտականություն ունեցող պաշտոնատար անձը պաշտոնեական պարտականությունները ստանձնելու, դադարեցնելու օրվա դրությամբ ակտիվների և եկամուտների հայտարարագիրը այդ օրերին հաջորդող 30 օրվա ընթացքում ներկայացնում է Հանձնաժողով: Նշված անձինք պաշտոնավարման ընթացքում հայտարարագրեր են ներկայացնում նաև յուրաքանչյուր տարվա դեկտեմբերի 31-ի դրությամբ` ոչ ուշ, քան տվյալ տարվան հաջորդող տարվա մարտի 30-ը։

2. Հայտարարագիր ներկայացնելու պարտականություն ունեցող պաշտոնատար անձը կարող է մինչև հայտարարագրերի հրապարակման համար օրենքով սահմանված ժամկետը լրանալը դիմել Հանձնաժողովին՝ հայտարարագրում իր կողմից հայտնաբերված վրիպակներն ուղղելու նպատակով: Վրիպակներն ուղղելու նպատակով տրամադրվող ժամկետը չի կարող գերազանցել երկու աշխատանքային օրը: Ճշգրտված հայտարարագիրը նշված ժամկետի խախտմամբ ներկայացվելու դեպքում Հանձնաժողովի կողմից հիմք է ընդունվում սկզբնապես ներկայացված հայտարարագիրը:

3. Հայտարարագիր ներկայացնելու պարտականություն ունեցող պաշտոնատար անձը Վարչական իրավախախտումների վերաբերյալ Հայաստանի Հանրապետության օրենսգրքով նախատեսված պատասխանատվության ենթարկվելուց հետո նույն օրենսգրքով սահմանված ժամկետում կարող է դիմել Հանձնաժողովին՝ հայտարարագրում նշված տվյալներն ուղղելու նպատակով:

4. Սույն հոդվածի 2-րդ մասով նախատեսված դիմումը ստանալու և վրիպակները սահմանված ժամկետում վերացնելու դեպքում Հանձնաժողովը վարույթ չի հարուցում:

  **Հոդված 43. Անհատական տվյալները ակտիվների և եկամուտների հայտարարագրում**

1. Հայտարարագիր ներկայացնելու պարտականություն ունեցող անձի ակտիվների և եկամուտների հայտարարագրում նշվում են.

1) անուն, ազգանուն, հայրանուն, ծննդյան օր, ամիս, տարի, անձնագրի տվյալներ, հանրային ծառայության համարանիշ, բնակության և հաշվառման հասցեները, զբաղեցրած պաշտոնը, պաշտոնի ստանձնման կամ դադարեցման օրը ամիսը, տարին, այն մարմնի անվանումը, որտեղ պաշտոն է զբաղեցնում, էլեկտրոնային հասցեն, հեռախոսահամարները,

2) ակտիվների և եկամուտների հայտարարագրի ներկայացման օրը, ամիսը, տարին, վայրը,

 3) ընտանիքի անդամների անձը հաստատող տվյալներ՝անուն, ազգանուն հայրանուն, ազգակցական կապը պաշտոնատար անձի հետ, ծննդյան օր, ամիս տարի, անձնագրի տվյալներ, հանրային ծառայության համարանիշ, քաղաքացիություն,

 4) Պաշտոնատար անձի և նրա ամուսնու հետ մինչև 1-ին աստիճանի արյունակցական կապի մեջ գտնվող անձանց անձը հաստատող տվյալներ՝անուն, ազգանուն, հայրանուն, ծննդյան, օր, ամիս, տարի, անձնագրի տվյալներ կամ հանրային ծառայության համարանիշ, ազգակցական կապը պաշտոնատար անձի հետ, քաղաքացիությունը, զբաղեցրած պաշտոնը, կատարած աշխատանքի բնույթը կամ զբաղմունքը, այն մարմնի անվանումը, որտեղ պաշտոն է զբաղեցնում:

2. Եթե պաշտոնատար անձը կորցրել է կապը վերը թվարկված փոխկապակցված անձանց հետ կամ նրանց բացակայության պատճառով ի վիճակի չէ հայտարարագրելու նրանց՝ որպես փոխկապակցված անձանց վերաբերյալ բոլոր տվյալները, ապա նա հայտարարագրում է տվյալներ փոխկապակցված անձի անվան, ազգանվան, հայրանվան, ծննդյան օրվա, ամսվա, տարվա և նրա հետ ազգակցական կապի մասին:

**Հոդված 44. Ակտիվների հայտարարագրի բովանդակությունը**

1. Հայտարարագիր ներկայացնելու պարտականություն ունեցող

պաշտոնատար անձի և նրա ընտանիքի կազմի մեջ մտնող անձանց ակտիվների հայտարարագիրը ներառում է Հայաստանի Հանրապետությունում կամ այլ պետություններում նրանց սեփականության և այլ իրավունքով պատկանող՝

1. անշարժ գույքը՝ հողամասը, ընդերքի մասը, մեկուսի ջրային օբյեկտը, անտառը, բազմամյա տնկին, շենքը, շինությունը, հողին ամրակայված այլ գույք (այսուհետ՝ անշարժ գույք),
2. շարժական գույքը՝

 ա) ավտոմոբիլային տրանսպորտի միջոցները (այն տրանսպորտային միջոցները, որոնց շարժիչների աշխատանքային ծավալը գերազանցում է 50 խոր. սմ-ը, իսկ առավելագույն արագությունը՝ 50 կմ/ժ-ը, ինչպես նաև տարբեր բեռնատարողությամբ կցորդները կամ կիսակցորդները), անիվավոր, թրթուրավոր, ինքնագնաց մեքենան կամ մեխանիզմը, օդային, ջրային փոխադրամիջոցը, գյուղատնտեսական մեքենաները, որոնք Հայաստանի Հանրապետության օրենսդրությամբ ենթակա են հաշվառման,

բ) թանկարժեք իրերը՝ թանկարժեք մետաղները, թանկարժեք զարդերը, արվեստի ստեղծագործական իրերը, արվեստի և դրամների (նումիզմատիկա) հավաքածուները, ազգային կամ համաշխարհային մշակութային ժառանգության նմուշները, որոնց միավորի և(կամ) հավաքածուի գումարային արժեքը գերազանցում է 1.5 մլն ՀՀ դրամը կամ դրան համարժեք արտարժույթի արժեքը (այսուհետ՝ շարժական գույք),

1. ֆինանսական ակտիվները՝ արժեթուղթը (պարտատոմսը, չեկը, մուրհակը, բաժնետոմսը, ՀՀ օրենքներով արժեթղթերի թվին դասվող այլ փաստաթուղթը՝ բացառությամբ բանկային վկայագրի) և (կամ) այլ ներդրումը հավաստող փաստաթուղթը (բաժնեմասը, փայաբաժինը) (այսուհետ՝ արժեթուղթ և (կամ) այլ ներդրում), տրված փոխառությունը և երաշխավորությունը,
2. պարտավորությունները՝ ստացված փոխառություններ, վարկեր (հիպոթեքներ), ստացված երաշխավորություններ, լիզինգով և այլ համարժեք եղանակով ձեռքբերված գույքը,
3. հայտարարատու պաշտոնատար անձի և նրա ընտանիքի կազմի մեջ մտնող անձանց կողմից դրամական կամ գույքային արտահայտությամբ ստացված նվերները, որոնք ստացվել են առանց հատուցման կամ սուբսիդավորվել են մասամբ կամ մինչև դրանց շուկայական արժեքը, ներառյալ՝ կրթաթոշակները, մարված կամ վճարված վարկերը, երաշխիքները, կատարված ծախսերի դիմաց վճարումները: Պաշտոնատար անձի և նրա ընտանիքի կազմի մեջ մտնող անձանց կողմից տրված նվերները հայտարարագրվում են, եթե դրանց միավորի արժեքը գերազանցում է 50 հազար ՀՀ դրամը:
4. Հայտարարագրի «Անշարժ գույք» բաժնի «Հողամաս» և «Շենքեր, շինություններ» ենթաբաժիններում նշվում են անշարժ գույքի տեսակը, դրա նկատմամբ գույքային իրավունքի տեսակը, դրա գտնվելու հասցեն, հաշվառման համարը, մակերեսը, մասնաբաժինը՝ տոկոսային արտահայտությամբ, ձեռքբերման տարին և եղանակը, ձեռքբերման գինը (արժեքը) և արժույթը, պաշտոնը ստանձնելուց հետո ձեռքբերման միջոցների աղբյուրները, սեփականատիրոջ (պաշտոնատար անձ կամ ընտանիքի անդամներ) կամ համասեփականատիրոջ անունը, ազգանունը, հայրանունը, ծննդյան օրը, ամիսը, տարին, հանրային ծառայության համարանիշը, մասնաբաժինը:
5. Հայտարարագրի «Շարժական գույք» բաժնի «Մեքենաներ, մեխանիզմներ»

ենթաժանում նշվում են շարժական ակտիվի տեսակը, դրա նկատմամբ գույքային իրավունքի տեսակը, դրա մակնիշը, սերիան, թողարկման տարին, նույնականացման համարը, ձեռքբերման տարին և եղանակը, ձեռքբերման գինը (արժեքը) և արժույթը, պաշտոնը ստանձնելուց հետո ձեռքբերման միջոցների աղբյուրները, սեփականատիրոջ (պաշտոնատար անձ կամ ընտանիքի անդամներ) կամ համասեփականատիրոջ անունը, ազգանունը, հայրանունը, ծննդյան օրը, ամիսը, տարին, հանրային ծառայության համարանիշը, մասնաբաժինը:

1. Հայտարարագրի «Շարժական գույք» բաժնի «Թանկարժեք իրեր»

ենթաբաժնում նշվում են շարժական գույքի համառոտ նկարագիրը, ձեռքբերման տարին և եղանակը, ձեռքբերման (գնահատված) գինը (արժեքը), արժույթը, պաշտոնը ստանձնելուց հետո ձեռքբերման միջոցների աղբյուրները, սեփականատիրոջ (պաշտոնատար անձ կամ ընտանիքի անդամներ) անունը, ազգանունը, հայրանունը:

1. Հայտարարագրի՝ հայտարարագրման ենթակա տարվա (հունվարի 1-ից

դեկտեմբերի 31-ը) ընթացքում, իսկ պաշտոնեական պարտականությունների ստանձնման կամ դադարեցման դեպքերում՝ տվյալ տարվա հունվարի 1-ից պաշտոնեական պարտականությունների ստանձնման կամ դադարեցման օրվա դրությամբ անշարժ և շարժական գույքի օտարումներին վերաբերող բաժնում նշվում են օտարված անշարժ և շարժական գույքի տեսակը, հասցեն, օտարման օրը, ամիսը, տարին, օտարման եղանակը, օտարման արժեքը (գինը), արժույթը, ձեռքբերողի անունը, ազգանունը, հայրանունը, հասցեն, իրավաբանական անձի դեպքում՝ անվանումը, հարկ վճարողի հաշվառման համարը ֆիզիկական անձի դեպքում՝ հանրային ծառայության համարանիշը:

1. Հայտարարագրի՝ «Ֆինանսական ակտիվներ» բաժնի «Բանկային

ավանդներում և հաշիվներում (ներառյալ՝ քարտային), ներդրումային հիմնադրամներում, կենսաթոշակային կամ դրանց համարժեք ֆոնդերում առկա խնայողություններ և կանխիկ դրամական միջոցներ» ենթաբաժնում նշվում են ֆինանսական ակտիվի տեսակը, կազմակերպության անվանումը և հասցեն` ըստ պայմանագրի, արժույթը, սեփականատիրոջ (պաշտոնատար անձ, նրա ընտանիքի անդամներ) անունը, ազգանունը, հայրանունը, հաշվի բացման տարեթիվը (օրը, ամիսը, տարին)՝ ըստ պայմանագրի, գումարի մեծությունը կամ հաշվեկշռային արժեքը դեկտեմբերի 31-ի դրությամբ՝ ըստ պայմանագրի կամ բանկային քաղվածքի:

1. Հայտարարագրի՝ «Ֆինանսական ակտիվներ» բաժնի «Տեղաբաշխված

արժեթղթեր, ուղղակի ներդրումներ, տրված փոխառություններ և երաշխավորություններ» ենթաբաժնում նշվում են արժեթղթի, ուղղակի ներդրման տեսակը, տրված փոխառությունը, երաշխավորությունը, թողարկողի անվանումը, ստացող կազմակերպության անվանումը կամ անձի անունը, ազգանունը, հայրանունը, հասցեն, գրանցման համարը, թողարկման տարեթիվը, ծավալը, ձեռքբերման տարին, ձեռքբերման գինը (արժեքը կամ չափը), արժույթը, պաշտոնը ստանձնելուց հետո ձեռքբերման միջոցների աղբյուրները, արժեքը հայտարարագրվող տարվա դեկտեմբերի 31-ի դրությամբ:

1. Հայտարարագրի՝ «Ֆինանսական ակտիվներ» բաժնի «Այլ ֆինանսական

ակտիվներ» տողում նշվում են հոդվածում չարտացոլված ֆինանսական ակտիվները:

1. Հայտարարագրի «Պարտավորություններ» բաժնի «Ստացված փոխառություններ, վարկեր (հիպոթեքներ), ստացված երաշխավորություններ, լիզինգով և այլ համարժեք եղանակով ձեռքբերված գույք» ենթաբաժնում նշվում են պարտավորության տեսակը, պարտատիրոջ անվանումը կամ անունը, ազգանունը, հայրանունը, հասցեն, պայմանագրի կնքման տարին, գինը (արժեքը), արժույթը, հայտարարագրման տարվա դեկտեմբերի 31-ի դրությամբ պարտավորության մնացորդային արժեքը, ինչպես նաև տվյալներ պարտապանի (պաշտոնատար անձ, նրա ընտանիքի անդամներ) մասին:
2. Հայտարարագրի «Նվերներ» բաժնում նշվում են նվերի տեսակը

(ապրանքներ, ծառայություններ, օգուտներ), նվիրառուի (պաշտոնատար անձ, նրա նրա ընտանիքի անդամներ) անունը, ազգանունը, հայրանունը, նվիրատուի անվանումը կամ անունը, ազգանունը, հայրանունը, հասցեն, ազգակցական կապը և նվերի արժեքը:

**Հոդված 45. Եկամուտների հայտարարագրի բովանդակությունը**

1. Հայտարարագրման ենթակա են Հայաստանի Հանրապետության դրամով, արտարժույթով կամ բնամթերային (ոչ դրամական) ձևով ստացված հետևյալ եկամուտները.

1) աշխատանքի վարձատրությունը կամ դրան հավասարեցված այլ վճարումները,

2) ռոյալթիները,

3) տոկոսները,

4) ներդրումներից շահաբաժինները կամ եկամուտները,

 5) խաղատներում կամ շահումներով խաղերում ստացված եկամուտները (շահումները),

6) մրցույթների կամ մրցությունների, ինչպես նաև վիճակախաղերի իրային կամ դրամական շահումները (մրցանակները),

7) ապահովագրական հատուցումները,

8) ձեռնարկատիրական գործունեությունից ստացված եկամուտը,

9) վարձակալության դիմաց ստացված վճարը կամ այլ հատուցումը,

10) քաղաքացիաիրավական պայմանագրերից ստացված եկամուտը,

11) միանվագ վճարները,

12) գույքային իրավունքներից ստացված եկամուտը,

13) գյուղատնտեսական արտադրանքի իրացումից ստացված եկամուտը,

14) կենսաթոշակը,

15) այլ եկամուտներ:

1. Հայտարարագրի«Պաշտոնատար անձի և նրա ընտանիքի անդամների

եկամուտներ» բաժնում նշվում են պաշտոնատար անձի, նրա ընտանիքի անդամների՝ հայտարարագրման տարվա ընթացքում, իսկ պաշտոնեական պարտականությունների ստանձնման կամ դադարեցման դեպքում՝ տվյալ տարվա հունվարի 1-ից մինչև պաշտոնեական պարտականությունների ստանձնման կամ դադարեցման օրն ընկած ժամանակահատվածում ստացած եկամուտները և դրանց ստացման աղբյուրները։

1. Եկամուտների ստացման աղբյուր է հանդիսանում այն անձը, ով հայտարարագրման տարում հայտարարատուին վճարել է օրենքով նախատեսված եկամուտ: Եկամուտների ստացման աղբյուր կարող են հանդիսանալ պետական կառավարման կամ տեղական ինքնակառավարման մարմինը, առևտրային, ոչ առևտրային կազմակերպությունը, հիմնարկը, մասնաճյուղը, ներկայացուցչությունը, անհատ ձեռնարկատերը կամ անհատ ձեռնարկատեր չհամարվող ֆիզիկական անձը։
2. Օրենսդրությամբ սահմանված կարգով հարկերը և (կամ) պարտադիր այլ

վճարները եկամտի ստացման աղբյուրի մոտ պահված լինելու դեպքում եկամուտները հայտարարագրվում են առանց այդ գումարների:

1. Հայտարարագրման ենթակա գույքի գինը (արժեքը) կամ արտարժույթով

եկամուտը որոշելիս արտարժույթի համարժեքը հաշվարկվում է` ելնելով գործարքի օրվա դրությամբ Հայաստանի Հանրապետության կենտրոնական բանկի հրապարակած՝ արժութային շուկաներում ձևավորված միջին փոխարժեքից, իսկ բնամթերային (ոչ դրամական) արտահայտությամբ ստացված գույքի գինը (արժեքը)՝ ելնելով բնամթերային (ոչ դրամական) եկամուտը կամ գույքը հայտարարագրում արտացոլելու կարգով որոշվող գնից (արժեքից)։

1. Եկամուտը հայտարարագրելիս պետք է նշվեն՝ եկամտի տեսակը, եկամտի

ստացման աղբյուրը՝ եկամուտ վճարողի անվանումը կամ ազգանունը, անունը և հայրանունը, հասցեն, հարկ վճարողի հաշվառման համարը կամ հանրային ծառայությունների համարանիշը, եկամտի չափը (գումարը), արժույթը, ինչպես նաև եկամուտ ստացող անձը:

**Հոդված 46.**   **Հայտարարագրի ռեեստրը և տվյալների հրապարակումը**

1. Հայտարարագիրն ստանալուց հետո` երեք աշխատանքային օրվա ընթացքում, Հանձնաժողովն այն զետեղում է հայտարարագրերի ռեեստրում։

2. Հանձնաժողովը հայտարարագիրը ռեեստրում զետեղելուց անմիջապես հետո ապահովում է դրա հրապարակումը իր էլեկտրոնային կայքէջում:

3. Հայտարարագրում ներառված հրապարակման (տրամադրման) ենթակա տվյալների ցանկը, բովանդակությունը և ձևը սահմանում է Հանձնաժողովը: Հրապարակման ենթակա տվյալների ցանկը չի կարող պարունակել անձը, գույքը նույնականացնող տվյալներ։

4. Հայտարարագիր ներկայացնելու պարտականություն ունեցող պաշտոնատար անձի և ընտանիքի կազմի անդամի անձնագրի, նույնականացման քարտի, բանկային հաշիվների տվյալները, թանկարժեք գույքի անվանացանկը, ներդրումային ֆոնդերի, բանկերի, հիմնադրամների անվանումները, վճարողների, պայմանագրի կողմ հանդիսացող անձանց անձնական տվյալները հրապարակման ենթակա չեն: Գույքի և ակտիվների գտնվելու երկիրը կամ բնակավայրը կարող են մասնակիորեն հրապարակվել՝ փակելով դրանց հասցեները և ճշգրիտ նույնականացնող տվյալները:

5. Հանձնաժողովն ապահովում է հրապարակման ոչ ենթակա տվյալների պաշտպանությունը։

 6. Հայտարարատուի պաշտոնաթողության դեպքում վերջինիս հայտարարագրերը մնում են հրապարակված պաշտոնաթողության օրվանից հետո՝ մեկ տարվա ընթացքում: Մեկ տարվա ընթացքում կրկին հայտարարագրման պարտականություն նախատեսող պաշտոն չստանձնելու դեպքում այդ հայտարարագրերը արխիվացվում են: Այդ ժամկետից հետո տվյալ անձի կողմից հայտարարագրման պարտականություն նախատեսող պաշտոն ստանձնելու դեպքում նրա արխիվացված հայտարարագրերը վերականգնվում և հրապարակվում են:

 7. Հայտարարագրերի արխիվացման կարգն ու պայմանները սահմանում է Հանձնաժողովը:

 **Հոդված 47. Հայտարարագրերի վերլուծությունը և վերլուծված հայտարարագրերի վերաբերյալ տեղեկատվության հրապարակումը**

 1. Հանձնաժողովը հայտարարագրերը վերլուծելիս կիրառում է հետևյալ մեթոդները.

 1) հայտարարագրի լրացման և ներկայացման պահանջների պահպանման ստուգում,

 2) հայտարարագրված տվյալների արժանահավատության և ամբողջականության ստուգում,

 3) հայտարարագրված տվյալների մաթեմատիկական վերլուծություն,

 4) ռիսկային ցուցանիշների հիման վրա հայտարարագրերի վերլուծություն:

 2. Հայտարարագրերի վերլուծության մեթոդաբանության առանձնահատկությունները սահմանում է Հանձնաժողովը:

 3. Հայտարարագրերի վերլուծության արդյունքներով Հանձնաժողովը հայտարարատու պաշտոնատար անձից իրավասու է հայցելու պարզաբանում և փաստաթղթեր՝ կապված հայտարարագրված տվյալների հետ, ինչից հետո հանցագործության հատկանիշների (առերևույթ հատկանիշների) առկայության դեպքում համապատասխան նյութերն ուղարկում է դատախազություն:

 4. Հանձնաժողովը հրապարակում է տեղեկատվություն սույն օրենքով սահմանված ժամկետի խախտմամբ, հայտարարագրի լրացման ու ներկայացման ուղեցույցի պահանջների խախտմամբ հայտարարագիր ներկայացրած, ինչպես նաև հայտարարագիր չներկայացրած պաշտոնյաների և այդ կապակցությամբ կիրառված պատասխանատվության միջոցների վերաբերյալ:

 5. Հանձնաժողովը հրապարակում է տեղեկատվություն վերլուծված հայտարարագրերի վերաբերյալ:

|  |  |
| --- | --- |
|  |  |

**Գ Լ ՈՒ Խ  7**

**ԷԹԻԿԱՅԻ ԿԱՆՈՆՆԵՐԸ, ԱՆՀԱՄԱՏԵՂԵԼԻՈՒԹՅԱՆ ՊԱՀԱՆՋՆԵՐԸ, ԿԻՐԱՌՎՈՂ ԱՅԼ ՍԱՀՄԱՆԱՓԱԿՈՒՄՆԵՐԸ ԵՎ ՆՎԵՐՆԵՐ ԸՆԴՈՒՆԵԼՈՒ ԱՐԳԵԼՔԸ**

|  |  |
| --- | --- |
| **Հոդված 48.** | **Հանրային ծառայողի և բարձրաստիճան պաշտոնատար անձի էթիկայի կանոնները** |

1. Հանրային ծառայողի և բարձրաստիճան պաշտոնատար անձի էթիկայի կանոնները նորմերի համակարգ է, որը միտված է ապահովելու հանրային ծառայողի և բարձրաստիճան պաշտոնատար անձի պատշաճ վարքագիծը, բացառելու հանրային և մասնավոր շահերի բախումը, ամրապնդելու հասարակության վստահությունը հանրային ինստիտուտների նկատմամբ։

2. Սույն հոդվածի պահանջները վերաբերում են հանրային ծառայողի և բարձրաստիճան պաշտոնատար անձի ինչպես լիազորությունների իրականացմանը, այնպես էլ նրա ամենօրյա վարքագծին։

3. Հանրային ծառայողի և բարձրաստիճան պաշտոնատար անձի էթիկայի կանոններն են`

1) հարգել օրենքը և ենթարկվել օրենքին.

2) հարգել հանրության բարոյական նորմերը.

3) իր գործունեությամբ նպաստել իր զբաղեցրած պաշտոնի և իր ներկայացրած մարմնի նկատմամբ վստահության և հարգանքի ձևավորմանը.

4) ամենուր և ցանկացած գործունեությամբ զբաղվելիս դրսևորել իր պաշտոնին վայել վարքագիծ.

5) հարգալից վերաբերմունք ցուցաբերել բոլոր այն անձանց նկատմամբ, որոնց հետ շփվում է իր լիազորություններն իրականացնելիս.

6) բացառապես ծառայողական նպատակներով օգտագործել իր գործունեության առնչությամբ տրամադրված նյութատեխնիկական, ֆինանսական և տեղեկատվական միջոցները, պետական այլ գույքը և ծառայողական գաղտնիք պարունակող տեղեկատվությունը.

7) ձգտել կառավարել իր ներդրումներն այնպես, որ հնարավորինս նվազագույնի հասցվեն շահերի բախման իրավիճակները։

4. Հանրային ծառայողի և բարձրաստիճան պաշտոնատար անձի վարքագծի լրացուցիչ կանոններ և դրանց նկատմամբ հսկողության այլ մեխանիզմներ կարող են սահմանվել տվյալ ոլորտի առանձնահատկությունները կարգավորող օրենքներով։

5. Հանրային ծառայողի և բարձրաստիճան պաշտոնատար անձի կողմից սույն հոդվածով և ոլորտային առանձնահատկությունները կարգավորող օրենքներով նախատեսված էթիկայի կանոնները խախտելն առաջացնում է կարգապահական պատասխանատվություն, եթե առկա չեն քրեական կամ վարչական իրավախախտման հատկանիշներ:

**Հոդված 49. Բարձրաստիճան պաշտոնատար անձի և հանրային ծառայողի անհամատեղելիության պահանջները**

1. Բարձրաստիճան պաշտոնատար անձը և հանրային ծառայողը չեն կարող զբաղեցնել իրենց կարգավիճակով չպայմանավորված պաշտոն պետական կամ տեղական ինքնակառավարման այլ մարմիններում, որևէ պաշտոն` առևտրային կազմակերպություններում, այդ թվում՝ հասարակական հիմունքներով, զբաղվել ձեռնարկատիրական գործունեությամբ, կատարել վճարովի այլ աշխատանք, բացի գիտական, կրթական և ստեղծագործական աշխատանքից:

2. Բարձրաստիճան պաշտոնատար անձը և հանրային ծառայողը պաշտոնում նշանակվելուց (ընտրվելուց) հետո՝ մեկ ամսվա ընթացքում, պարտավոր են ապահովել սույն հոդվածի 1-ին մասով սահմանված պահանջների կատարումը և համապատասխանաբար՝ Կոռուպցիայի կանխարգելման հարցերով հանձնաժողով (այսուհետ՝ Հանձնաժողով) և սույն օրենքով նախատեսված համապատասխան մարմնի էթիկայի հանձնաժողով ներկայացնել անհամատեղելիության բացակայության մասին գրավոր հայտարարություն:

Հայտարարության ձևը, բովանդակությունը և ներկայացման ժամկետները սահմանում է Կոռուպցիայի կանխարգելման հարցերով հանձնաժողովը:

3. Բարձրաստիճան պաշտոնատար անձը և հանրային ծառայողը առևտրային կազմակերպությունների կանոնադրական կապիտալում իրենց ունեցած բաժնեմասն հավատարմագրային կառավարման հանձնելու դեպքում իրավունք ունեն հավատարմագրային կառավարման հանձնված գույքից ստանալու եկամուտ։

Առևտրային կազմակերպության կանոնադրական կապիտալում բարձրաստիճան պաշտոնատար անձի կամ հանրային ծառայողի ունեցած բաժնեմասի հավատարմագրային կառավարիչ կարող է լինել նաև անհատ ձեռնարկատեր չհանդիսացող քաղաքացին կամ ոչ առևտրային կազմակերպությունը:

Առևտրային կազմակերպության կանոնադրական կապիտալում բարձրաստիճան պաշտոնատար անձի կամ հանրային ծառայողի ունեցած բաժնեմասի հավատարմագրային կառավարիչ չեն կարող լինել նրա փոխկապակցված անձինք, ընտանիքի կազմի մեջ մտնող անձինք, մերձավոր ազգակցությամբ կամ խնամիությամբ կապված անձինք, այն առևտրային կազմակերպությունները, որոնց կանոնադրական կապիտալում մասնակցություն ունեն, ինչպես նաև այն առևտրային և ոչ առևտրային կազմակերպությունները, որոնց կառավարման մարմիններում ներգրավված են բարձրաստիճան պաշտոնատար անձը կամ հանրային ծառայողը, նրանց փոխկապակցված անձինք և ընտանիքի կազմի մեջ մտնող անձինք:

4. Սույն օրենքի իմաստով ձեռնարկատիրական գործունեություն է համարվում`

1) անհատ ձեռնարկատեր լինելը.

2) առևտրային կազմակերպության մասնակից լինելը, բացառությամբ այն դեպքի, երբ առևտրային կազմակերպության մասնակցի բաժնեմասն ամբողջությամբ հանձնվել է հավատարմագրային կառավարման.

3) առևտրային կազմակերպության գույքի հավատարմագրային կառավարիչ լինելը կամ որևէ այլ ձևով առևտրային կազմակերպության ներկայացուցչական, կարգադրիչ կամ կառավարման այլ գործառույթների իրականացմանը ներգրավված լինելը.

4) առանց պետական գրանցման կամ հաշվառման ձեռնարկատիրական գործունեությամբ զբաղվելը՝ Հայաստանի Հանրապետության օրենքներով սահմանված դեպքերում:

5. Սույն օրենքի իմաստով ձեռնարկատիրական գործունեություն չի համարվում`

1) 75 և ավելի տոկոս Հայաստանի Հանրապետության մասնակցությամբ առևտրային կազմակերպության տնօրենների խորհրդի (դիտորդ խորհուրդ) կազմում ընդգրկված լինելը, եթե այն ուղղակիորեն առնչվում է բարձրաստիճան պաշտոնատար անձի կամ հանրային ծառայողի պաշտոնավարման ոլորտի քաղաքականության իրականացման հետ` առանց վարձատրության կամ որևէ այլ ձևով փոխհատուցում ստանալու կամ բարձրաստիճան պաշտոնատար անձ կամ հանրային ծառայող չհանդիսացող անձի համար նախատեսված սոցիալական երաշխիքներից կամ այլ ծառայություններից կամ արտոնություններից օգտվելու իրավունքի.

2) վստահության վրա հիմնված ընկերակցության մասնակից ավանդատու (կոմանդիտիստ) լինելը.

3) վարկային կամ խնայողական միության ավանդատու կամ անդամ լինելը.

4) առևտրային կազմակերպությունից դուրս գալու կամ դրա լուծարվելու դեպքում հասանելիք գույքի մասը կամ դրա արժեքը ստանալը.

5) բանկում ավանդ, ապահովագրական կազմակերպությունում ապահովագրական պոլիս ունենալը.

6) Հայաստանի Հանրապետության, համայնքի կամ Հայաստանի Հանրապետության կենտրոնական բանկի կողմից թողարկված արժեթղթեր ունենալը.

7) սեփականության իրավունքով պատկանող գույքը վաճառելը կամ որոշակի վճարի կամ հատուցման դիմաց վարձակալության հանձնելը.

8) փոխառության դիմաց տոկոսներ և այլ հատուցում ստանալը.

9) գրականության, արվեստի կամ գիտական աշխատանքի օգտագործման կամ օգտվելու իրավունքի համար ցանկացած հեղինակային իրավունքից, ցանկացած արտոնագրից, ապրանքային նշանից, նախագծից կամ մոդելից, պլանից, գաղտնի բանաձևից կամ գործընթացից, էլեկտրոնային հաշվողական մեքենաների և տվյալների բազայի համար ծրագրերի կամ արդյունաբերական, առևտրային, գիտական սարքավորումներն օգտագործելու կամ օգտվելու համար իրավունքի կամ արդյունաբերական, տեխնիկական, կազմակերպական, առևտրային, գիտական փորձի վերաբերյալ տեղեկություն տրամադրելու համար հատուցում (ռոյալթի) ստանալը.

10) պատճառված վնասի (կրած կորստի) դիմաց հատուցում ստանալը։

6. Սույն օրենքի իմաստով գիտական աշխատանք է համարվում գիտական կազմակերպությունում, հիմնարկում, բարձրագույն ուսումնական հաստատությունում կամ այլ կերպ գիտահետազոտական, փորձակոնստրուկտորական, գիտամանկավարժական, փորձատեխնոլոգիական, նախագծակոնստրուկտորական, նախագծատեխնոլոգիական, հետախուզական աշխատանքներ կատարելը։

7. Սույն օրենքի իմաստով կրթական աշխատանք է համարվում ուսուցիչ, դասախոս (դոցենտ, պրոֆեսոր) աշխատելը կամ հանրակրթական (հիմնական, լրացուցիչ) ծրագրերի յուրացման և առարկայական չափորոշիչների պահանջների ապահովման գործընթացին, ինչպես նաև ուսուցման մեթոդների կիրառման միջոցով համապատասխան գիտելիքների, հմտությունների, կարողությունների ձեռքբերմանը, արժեքային համակարգի ձևավորմանը նպաստող և (կամ) դրանք ապահովող այլ աշխատանք կատարելը։

8. Սույն օրենքի իմաստով ստեղծագործական աշխատանք է համարվում մշակույթի և արվեստի երկեր, գեղարվեստական, գեղարվեստական ժողովրդական ստեղծագործություններ և արհեստներ, բանահյուսություն, բարոյագիտական և գեղագիտական գաղափարատիպեր (իդեալներ), վարվեցողության կանոններ և ձևեր, լեզուներ, բարբառներ և խոսվածքներ, ազգային ավանդույթներ և սովորույթներ, պատմաաշխարհագրական տեղանուններ, մշակութային գործունեության մասին գիտական հետազոտությունների արդյունքներ և մեթոդներ, մշակութային ժառանգության առարկաներ (օբյեկտներ) ստեղծելը կամ մեկնաբանելը։

9. Բարձրաստիճան պաշտոնատար անձի և հանրային ծառայողի լիազորությունների իրականացման հետ կապված պարտականությունները գերակա են նրանց կողմից իրականացվող գիտական, կրթական, ստեղծագործական աշխատանքից:

10. Բարձրաստիճան պաշտոնատար անձին և հանրային ծառայողին գիտական, կրթական և ստեղծագործական աշխատանքի համար վճարումը չի կարող գերազանցել այն չափը, որին նույնպիսի գործունեության համար համանման որակներ ունեցող, բարձրաստիճան պաշտոնատար անձ կամ հանրային ծառայող չհանդիսացող անձը կարող էր հավակնել:

11. Հանրային ծառայողի կամ բարձրաստիճան պաշտոնատար անձի կողմից սույն հոդվածով նախատեսված անհամատեղելիության պահանջները խախտելն առաջացնում է կարգապահական պատասխանատվություն, եթե առկա չեն քրեական կամ վարչական իրավախախտման հատկանիշներ:

**Հոդված 50. Բարձրաստիճան պաշտոնատար անձի և հանրային ծառայողի նկատմամբ կիրառվող այլ սահմանափակումները**

1. Բարձրաստիճան պաշտոնատար անձին և հանրային ծառայողին արգելվում է`

1) լինել երրորդ անձանց ներկայացուցիչն այն մարմնի հետ կապված հարաբերություններում, որտեղ ինքը գտնվում է ծառայության մեջ, կամ որն անմիջականորեն ենթակա է իրեն կամ անմիջականորեն վերահսկվում է իր կողմից.

2) իր ծառայողական դիրքն օգտագործել կուսակցությունների, հասարակական, այդ թվում՝ կրոնական միավորումների համար փաստացի առավելություններ կամ արտոնություններ ապահովելու համար.

3) հոնորար ստանալ ծառայողական պարտականությունների կատարումից բխող հրապարակումների կամ ելույթների համար.

4) ոչ ծառայողական նպատակներով օգտագործել նյութատեխնիկական, ֆինանսական և տեղեկատվական միջոցները, պետական և (կամ) համայնքային այլ գույքը և ծառայողական տեղեկատվությունը.

5) լինել պետական բաժնեմասի կառավարման լիազոր ներկայացուցիչ Հայաստանի Հանրապետության մասնակցությամբ առևտրային կազմակերպություններում.

6) որպես պետության ներկայացուցիչ՝ գույքային գործարքներ կնքել իր հետ փոխկապակցված անձանց, ընտանիքի կազմի մեջ մտնող անձանց, մերձավոր ազգակցությամբ կամ խնամիությամբ կապված անձանց և այն առևտրային կազմակերպությունների հետ, որոնց կանոնադրական կապիտալում մասնակցություն ունի կամ այն առևտրային կամ ոչ առևտրային կազմակերպությունների հետ, որոնց կառավարման մարմիններում ներգրավված են ինքը, իր հետ փոխկապակցված անձինք, ընտանիքի կազմի մեջ մտնող անձինք մերձավոր ազգակցությամբ կամ խնամիությամբ կապված անձինք.

7) համատեղ աշխատել իր հետ փոխկապակցված անձի, ընտանիքի կազմի մեջ մտնող անձի, մերձավոր ազգակցությամբ կամ խնամիությամբ կապված անձի հետ, եթե նրանց ծառայությունը կապված է միմյանց նկատմամբ անմիջական ենթակայության կամ կամ ոլորտի համակարգման կամ միմյանց նկատմամբ վերահսկողության հետ (բարձրաստիճան պաշտոնատար անձին արգելվում է տվյալ մարմնում պաշտոնի նշանակել իր հետ փոխկապակցված անձին, ընտանիքի կազմի մեջ մտնող անձին, մերձավոր ազգակցությամբ կամ խնամիությամբ կապված անձին).

8) պաշտոնից ազատվելուց հետո՝ առնվազն մեկ տարվա ընթացքում, ընդունվել աշխատանքի այն գործատուի մոտ կամ դառնալ այն կազմակերպության աշխատողը, որի նկատմամբ նա անմիջական հսկողություն է իրականացրել կամ որի գործունեությունը համակարգել է իր պաշտոնավարման վերջին մեկ տարվա ընթացքում.

9) փոխառություններ հանձնել այն առևտրային կազմակերպություններին, որոնց կանոնադրական կապիտալում մասնակցություն ունի կամ այն առևտրային կամ ոչ առևտրային կազմակերպություններին, որոնց կառավարման մարմիններում ներգրավված է:

2. Սույն օրենքի իմաստով հայտարարագիր ներկայացնելու պարտականություն ունեցող անձինք պարտավոր են դրամական միջոցներով փոխառություն հանձնելը կամ ստանալը, հանձնած կամ ստացած դրամական միջոցներով փոխառության դիմաց վճարներ (տոկոսներ կամ այլ հատուցում) հանձնելը կամ ստանալը, դրամական միջոցներ նվիրատվություն ստանալը, դրամական միջոցներով արտահայտված շահաբաժիններ ստանալը,  ձեռնարկատիրական գործունեությունից եկամուտ ստանալը, գույքը  օտարելուց  եկամուտ ստանալը,  վարձակալության դիմաց վճար կամ այլ հատուցում ստանալը, քաղաքացիաիրավական այլ պայմանագրերից եկամուտ ստանալը, վճարներ ստանալը, գույքային իրավունքներից եկամուտ ստանալը կատարել բացառապես անկանխիկ ձեւով, եթե միանվագ ստացվող կամ տրվող  գումարը  գերազանցում է 2.000.000 Հայաստանի Հանրապետության դրամը կամ դրան համարժեք արտարժույթը:

3. Սույն հոդվածի 2-րդ մասով սահմանված պահանջի խախտմամբ ստացված եկամուտը սույն օրենքի իմաստով չի համարվում օրինական:

4. Հանրային ծառայության առանձին տեսակների առանձնահատկություններից­ ելնելով` այդ ծառայությունները կարգավորող օրենքներով կարող են սահմանվել լրացուցիչ սահմանափակումներ։

5. Հանրային ծառայողի կամ բարձրաստիճան պաշտոնատար անձի կողմից սույն հոդվածով նախատեսված այլ սահմանափակումները չպահպանելն առաջացնում է կարգապահական պատասխանատվություն, եթե առկա չեն քրեական կամ վարչական իրավախախտման հատկանիշներ:

 **Հոդված 51. Նվերներ ընդունելու արգելքը**

1. Սույն հոդվածի իմաստով «նվեր» հասկացությունն ընդգրկում է բարձրաստիճան պաշտոնատար անձին կամ hանրային ծառայողին կամ նրա ընտանիքի կազմի մեջ մտնող անձին առանց համարժեք փոխհատուցման տրվող ցանկացած գույքային կամ ոչ գույքային առավելություն, այդ թվում` գույք, ծառայություն, հյուրընկալություն և ցանկացած այլ օգուտ:

2. Նվերը համարվում է բարձրաստիճան պաշտոնատար անձին կամ հանրային ծառայողի պաշտոնեական կարգավիճակով կամ լիազորությունների իրականացմամբ պայմանավորված բարձրաստիճան պաշտոնատար անձին կամ hանրային ծառայողին կամ նրա ընտանիքի կազմի մեջ մտնող անձին տրված գույքային կամ ոչ գույքային առավելություն, եթե այն ազդում է կամ առերևույթ ազդում է կամ ողջամտորեն կարող է ազդել բարձրաստիճան պաշտոնատար անձի կամ hանրային ծառայողի լիազորությունների իրականացման վրա և համանման հանգամանքներում չէր տրամադրվի բարձրաստիճան պաշտոնատար անձ կամ հանրային ծառայող չհանդիսացող անձին կամ նրա ընտանիքի կազմի մեջ մտնող անձին:

3. Բարձրաստիճան պաշտոնատար անձը կամ հանրային ծառայողը կամ նրա ընտանիքի կազմի մեջ մտնող անձը չպետք է ընդունի նվեր կամ այն հետագայում ընդունելու համաձայնություն տա՝ պայմանավորված բարձրաստիճան պաշտոնատար անձի կամ հանրային ծառայողի պաշտոնեական կարգավիճակով կամ լիազորությունների իրականացմամբ, բացառությամբ`

1) ծառայողական օգտագործման նպատակով անվճար տրամադրվող գրքերի, համակարգչային ծրագրերի և նմանատիպ այլ նյութերի.

2) պետական, պաշտոնական և աշխատանքային այցելությունների (տեղական կամ արտասահմանյան) ընթացքում տրվող նվերների, պարգևների և կազմակերպվող հյուրասիրության.

3) oտարերկրյա պետությունների և միջազգային կազմակերպությունների պաշտոնատար անձանց կողմից տրվող նվերների.

4) տոնական և հիշատակի օրերին պաշտոնատար անձին տրվող նվերների:

4. Բարձրաստիճան պաշտոնատար անձի կամ հանրային ծառայողի պաշտոնեական կարգավիճակով կամ լիազորությունների իրականացմամբ պայմանավորված ստացված նվերները համարվում են համապատասխան մարմնի սեփականությունը, բացառությամբ՝ անձնական նվերների (անվանական կամ այլ կերպ տվյալ բարձրաստիճան պաշտոնատար անձի կամ հանրային ծառայողի անձի հետ կապված), եթե դրանց արժեքը չի գերազանցում 50.000 Հայաստանի Հանրապետության դրամը կամ դրան համարժեք արտարժույթը:

5. Բարձրաստիճան պաշտոնատար անձի և հանրային ծառայողի կողմից նվերի ընդունումը պայմանավորված չէ վերջիններիս պաշտոնեական կարգավիճակով կամ լիազորությունների իրականացմամբ (անձնական նվեր), եթե այն ստացվել է՝

1) մերձավոր ազգականից (ծնող, ամուսին, զավակ, եղբայր, քույր, ամուսնու ծնող, զավակ, եղբայր, քույր).

2) այլ ազգականից, եթե միանվագ ստացվող նվերն իր արժեքով (կամ միևնույն անձից երեք ամսվա ընթացքում ստացված նվերների ընդհանուր արժեքը) չի գերազանցում 150.000 Հայաստանի Հանրապետության դրամը կամ դրան համարժեք արտարժույթը.

3) ցանկացած անձից կամ կազմակերպությունից, եթե միանվագ ստացվող նվերն իր արժեքով չի գերազանցում 30.000 Հայաստանի Հանրապետության դրամը կամ դրան համարժեք արտարժույթը:

6. Եթե բարձրաստիճան պաշտոնատար անձի կամ հանրային ծառայողի կողմից ստացված նվերի արժեքը գերազանցում է սույն հոդվածի 5-րդ մասի 2-րդ և 3-րդ կետերում նշված չափը, ապա նվերը համարվում է բարձրաստիճան պաշտոնատար անձի կամ հանրային ծառայողի պաշտոնեական կարգավիճակով կամ լիազորությունների իրականացմամբ պայմանավորված ստացված, եթե վերջինս չի ապացուցում, որ նվեր տվողի հետ առկա են կայուն անձնական հարաբերություններ, նվերն իր էությամբ և չափով ողջամտորեն համապատասխանում է միմյանց միջև հարաբերությունների բնույթին և կապված չէ իր պաշտոնեական կարգավիճակի կամ լիազորությունների իրականացման հետ, այսինքն՝ նվեր տվողը չի ակնկալում գործողություններ (ակտեր) բարձրաստիճան պաշտոնատար անձից կամ հանրային ծառայողից կամ այն մարմնից, որտեղ վերջիններս զբաղեցնում են հանրային ծառայության պաշտոն, վերջիններիս հետ չունի գործնական հարաբերություններ կամ դրանց մեջ մտնելու նպատակ, չի իրականացնում նրանց կողմից կարգավորվող կամ վերահսկվող գործունեություն, չի գտնվում նրանց ենթակայության ներքո:

7. Բարձրաստիճան պաշտոնատար անձի կամ հանրային ծառայողի կամ նրա ընտանիքի կազմի մեջ մտնող անձի կողմից բարձրաստիճան պաշտոնատար անձի կամ հանրային ծառայողի պաշտոնեական կարգավիճակով կամ լիազորությունների իրականացմամբ պայմանավորված նվեր ընդունելը (բացառությամբ սույն հոդվածի 3-րդ մասի 1-4-րդ կետերում նշված դեպքերի) կամ այն հետագայում ընդունելու համաձայնություն տալը առաջացնում է օրենքով սահմանված պատասխանատվություն:

8. Սույն հոդվածով թույլատրելի համարվող նվերի արժեքը գնահատվում է` հիմք ընդունելով այն ողջամիտ շուկայական գինը, որը նվեր ստացողը գիտեր կամ կարող էր իմանալ նվերի ընդունման պահին կամ դրա ընդունումից հետո:

9. Հանձնաժողովը և համապատասխան մարմնի էթիկայի հանձնաժողովը, համապատասխանաբար՝ բարձրաստիճան պաշտոնատար անձի և հանրային ծառայողի գրավոր հարցման հիման վրա նվերների ընդունման հարցով տալիս են խորհրդատվություն:

  **Հոդված 52. Նվերների հաշվառումը**

1. Բարձրաստիճան պաշտոնատար անձը և հանրային ծառայողը իր կամ իր ընտանիքի կազմի մեջ մտնող անձի կողմից ստացված՝ սույն օրենքի 51-րդ հոդվածի 3-րդ մասի 1-4-րդ կետերում նշված յուրաքանչյուր նվերի մասին (պայմանավորված իր պաշտոնեական կարգավիճակով կամ լիազորությունների իրականացմամբ) այն ստանալուց հետո ոչ ուշ, քան 10-օրյա ժամկետում պարտավոր է գրավոր տեղեկացնել այն պետական մարմնի աշխատակազմին, որտեղ զբաղեցնում է հանրային ծառայության պաշտոն: Սույն պահանջը չկատարելը առաջացնում է օրենքով սահմանված պատասխանատվություն:

2. Սույն հոդվածի 1-ին մասում նշված մարմնի աշխատակազմն իրականացնում է բարձրաստիճան պաշտոնատար անձանց, հանրային ծառայողների և նրանց ընտանիքների կազմի մեջ մտնող անձանց կողմից ստացված նվերների ռեեստրի վարումը:

3. Նվերների ռեեստրի վարման կարգը և հրապարակման ենթակա տվյալների ցանկը սահմանում է Հանձնաժողովը: Հրապարակման ենթակա տվյալների ցանկը չի կարող պարունակել անձը, գույքը նույնականացնող տվյալներ։

**ԳԼՈՒԽ 8**

 **ՀԱՆՁՆԱԺՈՂՈՎԻ ԿՈՂՄԻՑ ԻՐԱԿԱՆԱՑՎՈՂ ՎԱՐՈՒՅԹԸ**

**Հոդված 53. Հանձնաժողովի կողմից իրականացվող վարույթը**

 1. Հանրային ծառայողի, բարձրաստիճան պաշտոնատար անձի կամ համապատասխան մարմնի կողմից օրենքով իրենց գործունեությանը ներկայացվող պահանջների ու սահմանափակումների ենթադրյալ խախտման վերաբերյալ հաղորդում ստանալու կամ Հանձնաժողովի կողմից իր գործունեության ընթացքում այդպիսիք հայտնաբերելու դեպքում Հանձնաժողովը կայացնում է վարույթ հարուցելու վերաբերյալ որոշում:

2. Հանձնաժողովը վարույթ է հարուցում`

1) սեփական նախաձեռնությամբ` իր գործունեության ընթացքում հայտնաբերված խախտումների հիման վրա.

2) անձի (անձանց) դիմումի հիման վրա.

3) հանրային ծառայողի, բարձրաստիճան պաշտոնատար անձի կողմից կատարված խախտման վերաբերյալ տրված հայտարարության հիման վրա:

3. Սույն հոդվածի 2-րդ մասի 2-րդ կետով նախատեսված դիմումը պետք է պարունակի.

1) դիմումատուի անունը, ազգանունը, իրավաբանական անձի դեպքում` նրա լրիվ անվանումը, հասցեն (իրավաբանական անձի գտնվելու վայրը), բացառությամբ սույն օրենքով նախատեսված դեպքերի.

2) հանրային ծառայողի, բարձրաստիճան պաշտոնատար անձի կամ համապատասխան մարմնի տվյալները, որի դեմ ներկայացվում է դիմումը, հանրային ծառայողի կամ բարձրաստիճան պաշտոնատար անձի անունը, ազգանունը, զբաղեցրած պաշտոնը և պետական մարմինը, որտեղ վերջինիս զբաղեցնում է հանրային ծառայության պաշտոն.

3) փաստական հանգամանքները, որոնցով ողջամտորեն հիմնավորվում են օրենքի պահանջների խախտման վերաբերյալ կասկածները.

4) դիմումատուի ստորագրությունը, եթե դիմումը ներկայացվում է ֆիզիկական անձի կողմից (ներկայացուցչի միջոցով ներկայացվելու դեպքում` վերջինիս ստորագրությունը) և իրավաբանական անձի կնիքը, եթե դիմումը ներկայացվում է իրավաբանական անձի անունից, բացառությամբ սույն օրենքով նախատեսված դեպքերի:

4. Հանձնաժողովի կողմից վարույթ կարող է հարուցվել նաև անանուն դիմումի հիման վրա, եթե դիմումում նշված հանգամանքները և կցված ապացույցներն ինքնին կամ Հանձնաժողովի համար մատչելի այլ տեղեկատվության հետ համակցության մեջ առաջացնում են սույն օրենքի խախտման փաստի վերաբերյալ հիմնավոր կասկած:

5. Հանձնաժողովը սույն հոդվածով սահմանված կարգով վարույթ հարուցելու մասին որոշում կայացնելուց հետո 5-օրյա ժամկետում պարտավոր է հանրային ծառայողին կամ բարձրաստիճան պաշտոնատար անձինպատշաճ ձևով ծանուցելհարուցվածվարույթի մասին:

 Հանձնաժողովն իրավասու է պահանջել ներկայացնել հայտնաբերված խախտման (ներառյալ՝ հայտարարագրերի վերլուծության ընթացքում հայտնաբերված ակնհայտ անհամապատասխանությունների) վերաբերյալ հանրային ծառայողի կամ բարձրաստիճան պաշտոնատար անձիբացատրությունները:

6. Հանրային ծառայողը և բարձրաստիճան պաշտոնատար անձը սույն հոդվածի 5-րդ մասով նախատեսված ծանուցումը ստանալուց հետո 5-օրյա ժամկետում կարող է Հանձնաժողովին ներկայացնել իր գրավոր բացատրությունները` կցելով իր փաստարկների հիմնավորվածությունը հավաստող ապացույցներ:

7. Հանրային ծառայողի կամ բարձրաստիճան պաշտոնատար անձի կողմից սույն հոդվածի 6-րդ մասով սահմանված ժամկետում և կարգով հայտարարություն չներկայացնելու դեպքում Հանձնաժողովը շարունակում է վարույթը` սույն օրենքին համապատասխան:

8. Հանձնաժողովի կողմից վարույթի իրականացման առավելագույն ժամկետը 90 օր է:

9. Հանձնաժողովի կողմից իրականացվող վարույթի հետ կապված հարաբերությունները կարգավորվում են Վարչարարության հիմունքների և վարչական վարույթի մասին Հայաստանի Հանրապետության օրենքով, եթե սույն օրենքով վարույթի հետ կապված առանձնահատկություններ սահմանված չեն:

**Հոդված 54. Դիմումատուի իրավունքներն ու պարտականությունները**

1. Դիմումատուն պարտավոր է Հանձնաժողովի պահանջով և նրա կողմից սահմանված ժամկետում ներկայացնել իրեն հայտնի ամբողջ տեղեկատվությունը, իր մոտ առկա փաստաթղթերը և այլ նյութերը, որոնց միջոցով հնարավոր է պարզել` վարույթ հարուցելու հիմքերի և օրենքի պահանջների խախտման փաստի առկայությունը:

 2. Եթե դիմումի ուսումնասիրության արդյունքում պարզվում է, որ առկա չեն վարույթ հարուցելու հիմքեր, Հանձնաժողովն այդ մասին ծանուցում է դիմումատուին:

 3. Վարույթ հարուցելու դեպքում Հանձնաժողովը պարտավոր է դիմումատուին ծանուցել վարույթի հետագա ընթացքի մասին:

 4. Հանձնաժողովը միջոցներ է ձեռնարկում դիմումատուի շահերի պաշտպանության, ներառյալ` դիմումատուի անանունությունն օրենսդրությամբ սահմանված կարգով ապահովելու համար:

**Հոդված 55. Վարույթի իրականացման արդյունքներով որոշում կայացնելը, եզրակացություն տալը և Հանձնաժողովի որոշումների բողոքարկումը**

1. Հանձնաժողովը հանրային ծառայողի և բարձրաստիճան պաշտոնատար անձի կողմից սույն օրենքի 53-րդ հոդվածի 6-րդ մասով սահմանված կարգով և ժամկետում հայտարարություն ներկայացնելուց, իսկ չներկայացվելու դեպքում ներկայացման համար սահմանված ժամկետի ավարտից հետո 10-օրյա ժամկետում կայացնում է որոշում (տալիս եզրակացություն) օրենքի պահանջների խախտման փաստի արձանագրման կամ վարույթը կարճելու մասին:

Այն դեպքում, երբ Հանձնաժողովն իրավասու չէ կիրառել պատասխանատվության միջոցներ, իրավասու մարմնին տալիս է համապատասխան եզրակացություն՝ խախտում կատարած հանրային ծառայողին կամ բարձրաստիճան պաշտոնատար անձին պատասխանատվության ենթարկելու վերաբերյալ առաջարկությամբ: Պատասխանատվության ենթարկելու առաջարկի հետ մեկտեղ Հանձնաժողովը կարող է առաջարկել կարգապահական տույժի տեսակը: Իրավասու մարմինը կամ պաշտոնատար անձը պարտավոր է քննարկել Հանձնաժողովի առաջարկը և արդյունքների մասին ողջամիտ ժամկետում, բայց ոչ ուշ, քան եզրակացությունը ստանալու պահից 30-օրյա ժամկետում տեղեկացնել Հանձնաժողովին:

 2. Եթե վարույթի իրականացման արդյունքում պարզվում է, որ թույլ է տրվել օրենքի պահանջների այնպիսի խախտում, որը կարող է վերացվել առանց պատասխանատվության միջոցների կիրառման, ապա հանրային ծառայողի կամ բարձրաստիճան պաշտոնատար անձի կողմից սահմանված ժամկետում և կարգով խախտումը վերացվելու դեպքում Հանձնաժողովը կարող է, հաշվի առնելով խախտման ծանրությունը և առաջացած հետևանքները, կարճել վարույթը՝ բավարարվելով բանավոր դիտողությամբ:

3. Հանձնաժողովի որոշումները (եզրակացությունները) տեղադրվում են Հանձնաժողովի կայքէջում կայացման օրվան հաջորդող 5 աշխատանքային օրվա ընթացքում:

4. Եթե վարույթի ընթացքում ի հայտ են գալիս հանցակազմի հատկանիշներ, ապա Հանձնաժողովը բոլոր փաստթղթերը, արձանագրությունները և այլ նյութերն ուղարկում է Հայաստանի Հանրապետության գլխավոր դատախազություն՝ կայացնելով վարույթը կասեցնելու վերաբերյալ որոշում։ Մեղադրական դատավճիռն օրինական ուժի մեջ մտնելու դեպքում Հանձնաժողովը կարճում է վարույթը, իսկ քրեական գործի վարույթը կարճելու դեպքում՝ վերսկսում այն:

5. Այն դեպքում, երբ Հանձնաժողովն իրավասու չէ կիրառել պատասխանատվության միջոցներ Հանձնաժողովի` օրենքի պահանջների խախտման փաստն արձանագրող եզրակացությունները, բոլոր փաստթղթերը, արձանագրությունները և այլ նյութերն ուղարկվում են հանրային ծառայողի կամ բարձրաստիճան պաշտոնատար անձի նկատմամբ պատասխանատվության միջոցներ կիրառելու իրավասություն ունեցող անձին կամ մարմնին:

6. Հանձնաժողովի որոշումներն ուժի մեջ են մտնում Վարչարարության հիմունքների և վարչական վարույթի մասին ՀՀ օրենքով սահմանված կարգով:

7. Հանձնաժողովի որոշումը ստանալու պահից մեկամսյա ժամկետում կարող է բողոքարկվել դատարան այն հանրային ծառայողի կամ բարձրաստիճան պաշտոնատար անձի կողմից, որի վարքագծի վերաբերյալ այն կայացվել է: Հանձնաժողովի որոշումները կարող են բողոքարկվել նաև Վարչարարության հիմունքների և վարչական վարույթի մասին ՀՀ օրենքով սահմանված կարգով:

**ԳԼՈՒԽ 9**

 **ԵԶՐԱՓԱԿԻՉ ԵՎ ԱՆՑՈՒՄԱՅԻՆ ԴՐՈՒՅԹՆԵՐ**

 **Հոդված 56. Սույն օրենքի ուժի մեջ մտնելը**

 1.Սույն օրենքն ուժի մեջ է մտնում պաշտոնական հրապարակմանը հաջորդող տասներորդ օրը:

 2. Օրենքի 12-րդ և 16-րդ հոդվածներն ուժի մեջ են մտնում նորընտիր Հանրապետության նախագահի կողմից իր պաշտոնի ստանձնման օրը: Մինչ այդ շարունակում են գործել «Հանրային ծառայության մասին» Հայաստանի Հանրապետության 2011 թվականի մայիսի 26-ի ՀՕ-172-Ն օրենքի՝ Բարձրաստիճան պաշտոնատար անձանց էթիկայի հանձնաժողովի անդամների նշանակման կարգի և լիազորությունների դադարեցման վերաբերյալ դրույթները:

 3. Օրենքի 17-րդ հոդվածը, 23-րդ հոդվածի 1-ին մասի 12-րդ կետը և 32-րդ հոդվածն ուժի մեջ են մտնում 2018 թվականի հունվարի 1-ից:

 4. Օրենքի 29-րդ հոդվածն ուժի մեջ է մտնում նորընտիր Հանրապետության նախագահի կողմից իր պաշտոնի ստանձնման օրը: Մինչ այդ շարունակում են գործել «Քաղաքացիական ծառայության մասին» Հայաստանի Հանրապետության 2001 թվականի դեկտեմբերի 4-ի ՀՕ-272 օրենքի՝ ծառայողական քննության վարման վերաբերյալ դրույթները:

 **Հոդված 57. Անցումային դրույթներ**

1. Սույն օրենքն ուժի մեջ մտնելուց հետո Բարձրաստիճան պաշտոնատար անձանց էթիկայի հանձնաժողովը վերանվանվում է Կոռուպցիայի կանխարգելման հարցերով հանձնաժողով:

 2. Սույն օրենքի ուժի մեջ մտնելուց հետո Բարձրաստիճան պաշտոնատար անձանց էթիկայի հանձնաժողովի անդամները շարունակում են պաշտոնավարել մինչև սույն օրենքի 12-րդ հոդվածին համապատասխան Ազգային ժողովի կողմից Հանձնաժողովի անդամների նշանակումը:

 3. Հանձնաժողովի կանոնադրությունը, աշխատակազմի կառուցվածքը և կանոնադրությունը, աշխատողների առավելագույն թիվը և հաստիքացուցակը հաստատվում են սույն օրենքի ուժի մեջ մտնելուց հետո եռամսյա ժամկետում:

 4. Հանձնաժողովի աշխատակազմում համապատասխան նշանակումները կատարվում են Հանձնաժողովի աշխատակազմի ձևավորումից հետո եռամսյա ժամկետում:

 5. Սույն օրենքի ուժի մեջ մտնելու օվա դրությամբ պաշտոնավարող՝ հայտարարատու պաշտոնատար անձինք (բացառությամբ՝ պաշտոնավարող բարձրաստիճան պաշտոնատար անձանց) Կոռուպցիայի կանխարգելման հարցերով հանձնաժողով են ներկայացնում պաշտոնեական պարտականությունները ստանձնելու օրվա դրությամբ առկա ակտիվների, եկամուտների և շահերի հայտարարագիր՝ մինչև 2017 սեպտեմբերի 1-ը: